Bible Thianghlim - EZRA\nBibleThianghlim – EZRA\nA siartu: Sáltan hnuih Israel-mipawl\nHebru Bible ah cun Ezra cabu le Nehemiah cabu hi Ezra ih ngan mi cabu pakhat a si (Neh 8:2). Persia siangpahrang Artazerzes I in hi Jew-mi mi pahnih te hi cān dangdangah, Jerusalem ih kirsal dingin thu a rak pe hai. Puithiam le cangantu si kăwp Ezra cu temple an saksal hnu kum 60 zikte, B.C. 458 ah a kirsal. Artazerzes I ih thupek bangtukin, Ezra in Jerusalem ah Pathian biaknak a dĭnsal, Pathian Dān mi senpi a zirh ih, cuzah pek mi thuneihnak cu bikhiah neiin a hmang (7:1-26).\nBabilon ihsi a hmaisabik an kirsalnak săn cu «Jehovah inn» saksalnak ding hrangah a si; cumi cu saksal tengteng ding a si. Ezra cabu sungah (a hleicein bung 1-6), «Pathian inn» asilole «Jehovah temple» relnak hmun 70 zikte a um. «Pathian kut» (7:6, 9, 28; 8:18, 22, 31) ti mi a bu pumpi ah a lang. Jew-pawl cu an kirsal ih temple an saksal theinak dingah, Pathian in Siangpahrang Sairas (1:1), Jew-mi mi tampi (1:5) le hruaitupawl (Hag 1:14) a căwktho hai.\nJew-mipawl thawi pehzawmawknak nei lo pawl cu Persia lalram ṭawng Aramik hmangih Ezr 4:8-6:18 le 7:12-26 ngan a si. Hih bung le cângpawl ah cuzah thawi dawrawknak le Jew-mi kiangkapih cêng an ralpawl in Siangpahrang Artazerzes I hnenih Jew-mi hēknak ah Aramik ṭawng an hmang. Hih Bible bung le cângpawl cun Jew-mipawl a hmuitin lo ruangah Aramik ṭawng ih ngan a si.\nCule cucu Jeremiah ih simsung mi bangtukih tuah a si (Jer 29:10-14). Thuanthu umdān ah cun, hi cabu hin Jew-pawl ziangtin an kirsal ti le ziangtin temple an saksal ti in sim.\nPathian thuhla zawng cun, Pathian Lalnak, Pathian rinumnak le milai mawhphurhnak a tarlang. Nunpinak lamah cun, Pathian miphun cun miphun dangpawl hnen ihsin an thiarfihlimaw ding ih (danglam takih nun) Jehovah an hawldān ding hi cabu hin a uar (6:21).\nHi cabu ṭhen khatnak (bung 1-6) cu amai hlan (B.C. 538 hrawng) kum 80 ih Babilon ihsin a hmaisabik kirsalnak thuhla Ezra in a ngannak le a netnakih temple an saksalnak thuhla a si (B.C. 516). (Profet Haggai le Zekariah cu a hmaisabik kirsalnak cān ih profet an si; 5:1 zoh aw). Hi cabu ṭhen hnihnak (bung 7-10) cu Jew bur dangpawl thawn a kirsal ih (B.C. 458), mi senpi a tundinsaldān Ezra ih a ngankhumnak a si.\nI. Jerusalem ah Jew-pawl kir an thawk ih, Temple an saksal (bung 1-6)\nII. Jerusalem ah Ezra in Jew-mipawl tam sinsin a hruai ih, Pathian hnenah mipi a hruaikir (bung 7-10)\n1 Persia siangpahrang Sairas a lal a kum khatnak ah Jeremiah kâ hmangih Jehovah kamsuakthu a thlenkim theinak dingah, Persia siangpahrang Sairas thinlung cu Jehovah in a căwktho, cutin a lalram hmuahhmuah ah thawngthannak a tuah ih, ca sungah,\n2 «Persia siangpahrang Sairas in, ‹Leilung tlun lalrampawl hmuahhmuah hi van Pathian in i pe ṭheh zo. Cule Judah ram Jerusalem ah inn amah saksak dingin i ruat. 3 Nan lakih a mi a si mi zokhal, a Pathian in umpi sehla, Judah ram ih Jerusalem ah hung so seh, cule Israel-ih Pathian Jehovah inn sak seh, amah cu Jerusalem ih um Pathian a si. 4 Cule a cēnnak khui hmun khalih a tāng tâ tu zokhal, amai hmun ih um mipawl in Jerusalem ih um Pathian inn hrangih palungsuak thawhhlawm hleiah, sui le ngun, thilripawl le rannungpawl in bawm seh,› a ti,» tiin a ngan.\n5 Cun Judah le Benjamin sungza pupápawlih lubânpawl, puithiampawl le Levi-mipawl cu an thinlung Pathian in a thawhter mi hmuahhmuah thawn Jerusalem ih um Jehovah inn sak dingin le hung so dingin an tho. 6 Cule mai palungsuakih an thawh mi hmuahhmuah hleiah, an kimvelih um hmuahhmuah in ngun thilri, sui thilri, bungruapawl le rannungpawl le thil mankhungpawl thawn tha an rak pe.\n7 Siangpahrang Sairas khal in Nebukhadnezzar in Jehovah inn ih bungruapawl Jerusalem ihsin la tahratin a pathianpawlih temple ih a ret mipawl cu a kengsuak. 8 Cule cupawl cu Persia siangpahrang Sairas in sumkiltu Mithredath kut ihsin a lasuak ih, a siar, cule Judah mipawimawh Sheshbazzar a pe. 9 A zât cu hihi a si: sui khēngdau 30, ngun khēngdau 1000, nâmte 29; 10 sui cawhtawlh 30, khavek phun thotho ngun cawhtawlh 410 le a dang bungbel 1000 an si. 11 Sui le ngun bungbel a zaten 5400 an si. Cupawl hmuahhmuah cu ralkaihpawl, Babilon ihsin Jerusalem ih hruai an si tikah, Sheshbazzar in a la.\nJerusalem ih Kirsal Dawisuah Mipawl\n1 Ralkaihnak ihsi hung kirsal ramṭhen minung, hruaihloh mi, Babilon siangpahrang Nebukhadnezzar in Babilon ih ralkaih ih a hruaihloh mi, Jerusalem le Judah ih kirleh, mi kip mai khua cio ih tlung cu hipawl hi an si:\n2 Jerubbabel zawngih ra kirpawl cu Jeshua, Nehemiah, Seraiah, Reelaiah, Mordekai, Bilshan, Mispar, Bigvai, Rehum le Baanah an si. Israel mipa mipum cu: 3 Parosh tefa 2172; 4 Shefatiah tefa 372; 5 Arah tefa 775; 6 Pahath-Moab tefapawl lakih Jeshua le Joab tefa 2812; 7 Elam tefa 1254; 8 Zattu tefa 945; 9 Zakkai tefa 760; 10 Bani tefa 642; 11 Bebai tefa 623; 12 Azgad tefa 1222; 13 Adonikam tefa 666; 14 Bigvai tefa 2056; 15 Adin tefa 454; 16 Hezekiah-mipawl lakih Ater tefa 98; 17 Bezai tefa 323; 18 Jorah tefa 112; 19 Hashum tefa 223; 20 Gibbar tefa 95; 21 Bethlehem tefa 123; 22 Netofah mipa 56; 23 Anathoth mipa 128; 24 Azmaveth tefa 42; 25 Kirjath Arim, Kefirah le Beeroth tefa 743; 26 Ramah le Geba tefa 621; 27 Mikmas mipa 122; 28 Bethel le Ai khaw mipa 223; 29 Nebo-ih tefa 52; 30 Magbish tefa 156; 31 A dang Elam-ih tefa 1254; 32 Harim-ih tefa 320; 33 Lod, Hadid le Ono tefa 725; 34 Jeriko-ih tefa 345; 35 Senaah-ih tefa 3630.\n36 Puithiampawl: Jeshua sungza lakih Jedaiah tefa 973; 37 Immer tefa 1052; 38 Pashhur tefa 1247; 39 Harim tefa 1017 an si.\n40 Levi-mipawl: Hodaviah tefa Jeshua le Kadmiel teih tefa 74 an si.\n41 Hlasaktupawl: Asaf tefapawl cu 128 an si.\n42 Kăwtkakiltupawlih tefapawl: Shallum tefapawl, Ater tefapawl, Talmon tefapawl, Akkub tefapawl, Hatita tefapawl le Shobai tefapawl cu an zaten 139 an si.\n43 Nethin-mipawl: Ziha tefapawl, Hasufa tefapawl, Tabbaoth tefapawl; 44 Keros tefapawl, Siaha tefapawl, Padon tefapawl, 45 Lebanah tefapawl, Hagabah tefapawl, Akkub tefapawl, 46 Hagab tefapawl, Shalmai tefapawl, Hanan tefapawl, 47 Giddel tefapawl, Gahar tefapawl, Reaiah tefapawl, 48 Rezin tefapawl, Nekoda tefapawl, Gazzam tefapawl, 49 Uzza tefapawl, Paseah tefapawl, Besai tefapawl, 50 Asnah tefapawl, Meunim tefapawl, Nefusim tefapawl, 51 Bakbuk tefapawl, Hakufa tefapawl, Harhur tefapawl, 52 Bazluth tefapawl, Mehida tefapawl, Harsha tefapawl, 53 Barkos tefapawl, Sisera tefapawl, Tamah tefapawl, 54 Neziah tefapawl le Hatifa tefapawl.\n55 Solomon siahhlawhpawlih tefapawl: Sotai tefapawl, Sofereth tefapawl, Peruda tefapawl, 56 Jaala tefapawl, Darkon tefapawl, Giddel tefapawl, 57 Shefatiah tefapawl, Hattil tefapawl, Zebaim-mi Pokereth tefapawl le Ami tefapawl. 58 Nethin-mi hmuahhmuah le Solomon siahhlawhpawlih tefapawl cu 392 an si.\n59 Cule hipawl hi Tel Melah, Tel Harsha, Kerub, Addan le Immer ihsi hung suakpawl an si; asinan an pupápawlih sungza asilole an cithlah, Israel an si le si lo an hliakhlai thei lo mipawl cu: 60 Delaiah tefa, Tobiah tefa le Nekoda tefa 652 an si. 61 Cule puithiam tefapawl lakah: Habaiah tefapawl, Koz tefapawl, Gilead-mi Barzillai fanupawl lakih mi nupi ah ṭhi ih an hmin pu cih Barzillai tefapawl in, 62 cithlahsâwngawknak hmin khumnak cazual ah an hmin an hawl, asinan an hmu lo; curuangah annih cu an bawrhbang tiin puithiam sinak ah an telh lo. 63 Cule aTirshatha in an hnenah puithiam cu Urim le Thummim thawi thu an răwn thei hlanlo thil thianghlim zet cu an ei lo pei tiah a ti.\n2:63a Tirshatha: Aramik ṭawng ih uktu kawhnak hmin a si.\n64 Mipungkhawm pumpi cu 42360 an si, 65 an mipa siahhlawh le nunau siahhlawh 7337 tel loin; cule hla saktu mipa le nunau 200 an nei. 66 An rángpawl cu 736 an si ih, an lākrangpawl cu 245 an si, 67 an kalaukpawl cu 435 le an lākpawl cu 6720 an si.\n68 Jerusalem ih Jehovah inn an thlen tikah, pupápawlih lubân hrekkhat in Pathian inn cu amai hmun ih tungding dingin lungpuak thawhhlawm an pe: 69 anmai tithei dān vekin, hnaṭuannak hrangah thawhhlawm retnak ah sui darakma 61000 le ngun amina 5000 le puithiam sinfen 100 an pe.\n2:69a mina: Bible ih tahnak phunphun simfiangnak zoh aw.\n70 Cun puithiampawl le Levi-mipawl, mipi lak ihsin mi hrekkhat, hla saktupawl, kăwtkakiltupawl le Nethin-mipawl cu anmai khuapawl ah an cêng ih, Israel hmuahhmuah khal anmai khuapawl ah an cêng.\nJerusalem ah Pathian Biaknak Tundĭnsal a Si\n1 A thla sarihnak a ra thleng ih, Israel tefa khawpipawl ih an um tikah, mipi cu mi pakhat vekin Jerusalem ah an fĭnkhawmaw. 2 Cun Jozadak fapa Jeshua le a unau puithiampawl, Shealtial fapa Zerubbabel le a unaupawl cu an tho ih, Pathian mi Mosi Dān sungih ngan bangtukin, a parih Meiur Thilhlănpawl hlan dingah Israel Pathian-ih biakṭheng an dâwl. 3 Cuih rampawl luahtu minungpawl ruangah ṭihnak an parah a thleng na cingin, biakṭheng cu a hmun dingah an dâwl, cule cumi parah Jehovah hnenah Meiur Thilhlănpawl an hlan, zing lam le zan lamah Meiur Thilhlănpawl an hlan. 4 Ngan mi zulhin Bûkte Puai khal an tuah ih, ni tin Meiur Thilhlănpawl cu ni tin hrangah cīn le dān ih a ngĕn zât in an hlan. 5 Cuihhnu ah tuah ṭheu mi Meiur Thilhlăn, Thla Thar Thilhlănpawl le serhhran mi Jehovah hrangih ruat mi puaipawl hmuahhmuah le palungsuak thawhhlawm lungtho teih Jehovah hnenih an hlăn mi cu an pe. 6 Jehovah Temple lungphum cu phum a si hrih lo nain, thla sarihnak a ni khatnak ihsin Jehovah hnenah Meiur Thilhlănpawl hlăn an thăwk. 7 Lungserthiampawl le lettamapawl hnen khalah tangka an pe, cule Persia siangpahrang Sairas hnen ihsin siannak an ngah mi vekin, sidar thingpawl Lebanon ihsin tifinriat ah, Joppa ah run keng dingin Sidon-mipawl le Ṭaiar-mipawl cu rawl, in ding le hriak an pe.\nTemple Dĭnsal an Thăwk\n8 Jerusalem ah, Pathian inn ih an thlen kum hnihnak, a thla hnihnak ah Shealtial fapa Zerubabbel, Jozadak fapa Jeshua le a tāng mi an unau puithiampawl le Levi-mipawl le ralkaihnak ihsi Jerusalem ih ra tlungpawl hmuahhmuah cu hna an ṭuan thăwk ih, kum 20 ihsin a tlun lam Levi-mipawl cu Jehovah inn hnaṭuan hotu dingah an ruat. 9 Cun Jeshua cu a fapapawl le a unaupawl thawn, Kadmiel cu a fapapawl thawn, cule Judah fapapawl cu Pathian inn hnaṭuan hoha dingin mi pakhat vekin an tho: Henadad fapapawl cu an fapapawl le an unau Levi-mipawl thawn.\n10 Inn saktupawl in Jehovah temple lungphum an phum tikah, Israel siangpahrang David-ih cīn le dān bangtukin Jehovah thangṭhat dingah puithiampawl cu an thuam thuamawin tawtawrawtpawl thawn le Levi-mi Asaf fapapawl cu sumselpawl thawn an ding. 11 Jehovah hnenah sawnawin hla an sak, an thangṭhat ih, lungawi thu an sim,\n«Ziangahtile anih cu a ṭha,\nZiangahtile a zahngainak cu Israel lamah kumkhuain a hmun a si,»\nJehovah an thangṭhat tikah, Jehovah inn lungphum cu phum ṭheh a si ruangah mipi zaten nasazetin an au.\n12 Asinan puithiam tampi le Levi-mipawl le pupápawlih sungza lubânpawl, Temple hmaisa rak hmutu putarpawl cu an mithmuhih Temple lungphum an phum tikah aw ring zetin an ṭap. Asinan mi tampi cu aipuan ruangah ringpin an au. 13 Cutin mipi in aipuan authâwm maw, mipi ṭap thâwm ti an thleidang thei lo, ziangahtile mipi cu ring tukin an au ih, thâwm cu hmun hlatpi ihsin theih a si.\nTemple Saksal Dodalnak\n1 Judah le Benjamin ih doralpawl in sáltang tefapawl in Israel-ih Pathian Jehovah Temple an sak rero ti an theih tikah, 2 Zerubbabel le pupápawlih lubânpawl hnenah an ra ih an hnenah, «Kan lo sak bawm ding, ziangahtile kannih khal nanmah bangin nan Pathian kan hawl ve a si; cule hitawk ih in hruaitu Assiria siangpahrang Esarhaddon san ihsin a hnenah rai kan thawi,» tiah an ti. 3 Asinan Zerubabbel le Jeshua le Israel pupápawlih lubân a tāng mipawl in an hnenah, «Kan Pathian hrang inn sak dingah kan zawngah zianghman nan tuah thei lo; Persia siangparhang Sairas ih thu in pek vekin, Israel-ih Pathian Jehovah hnenah kanmah lawngin kan sak ding a si,» tiah an ti.\n4 Cun cuih rammipawl in Judah-mipawl thanauter ding an zuam. An inn saknak ah buainak an tuah ih, 5 Persia siangpahrang Sairas san hmuahhmuah ihsin Persia siangpahrang Darias in a uk tiang an tumtah tlawlhter dingin anmah dokalhin thurawnpetu an hlâng.\nJerusalem Dĭnsal Dodalnak\n6 Ahasuras a lal lai, a lal thawkpekah, Judah le Jerusalem luahtupawl dokalhin hēknak ca an ngan.\n7 Artazerzis san khalah Bishlam, Mithredath, Tabel le a dang an hawipipawl in Persia siangpahrang Artazerzis hnenah ca an ngan, cule an kuat mi ca cu Aram cafáng ih ngan a si ih, Aram ṭawng in an let. 8 Ralkap hotu Rehum le cangantu Shimshai in Jerusalem dokalhin hitivekin siangpahrang Artazerzis hnenah ca an ngan,\n9 Ralkap hotu Rehum hnen, cangantu Shimshai hnenin le a dang an hawipi: Dinai-mipawl, Afarsath-mipawl, Tarpeli-mipawl, Persia-mipawl, Erek-mipawl, Babilon-mipawl, Shushan-mipawl, Dehav-mipawl, Elam-mipawl le, 10 a tāng mi miphun dangpawl cu miropi le mipawimawh aOsnapper in ralkaih ah a hruai hai ih Samaria khawpipawl ah umhmun a khuarter, cule a tāng mipawl cu Tivapi khat lam ral hmun dangdangah umhmun a khuarter.\n4:10a Osnapper: Hi pa hi Esarhaddon fapa Ashurbanipal-ih hmin dang a ni.\n11 Hihi an hnenih an kuat mi cakuat ngansâwng mi a si:\n«Siangpahrang Artazerzis hnenah, Tivapi hi lam ralih um na siahhlawhpawl in: 12 Na hnen ihsi hung so Jew-mipawl cu kan hnenah Jerusalem ah an ra ih, khawpi helhmang le ṭha lo cu an dĭn rero ih, a kulh cu an ṭheh rero thlang, cule a lungphumpawl an rĕmṭha rero ti siangpahrang in rak thei seh. 13 Hi khawpi hi dĭn a si ih, a kulhpawl ṭhehfel a si ahcun, siah, ngunkhuai asilole thilri siah an pe lo ding, cule siangpahrang-ih sum retnak inn cu a kiam ding ti atu ah siangpahrang in rak thei seh. 14 Siangpahrang inn ihsin băwmnak kan ngah ruangah, siangpahrang zahlonak hmuh cu kan hrangah thil ṭha a si lo, curuangah mi kan thlah ih, siangpahrang kan theihter, 15 cutin na pupápawl cazual ih ngankhum mi na hawl thei ding. Cule cazual sungih ngankhum mi na hmu ding ih, hi khawpi cu helhmang khawpi, siangpahrang le a ramṭhenpawl hrangah siatnak a si, cule hlanlai ah hi khawpi sungah hin hél dingin an rak tăwkphirh, cumi ruangah hi khawpi cu a siat ti na thei ding. 16 Hih khawpi hi dĭnsal a si ih, a kulhpawl ṭhehfel a si ahcun, a rahsuah cu Tivapi hi lam ralah covo na nei lo ding tiah siangpahrang thu kan theihter a si,» tiin.\n17 Siangpahrang in sannak a kuat,\n«Ralkap hotu Rehum, cangantu Shimshai, Samaria ih cêng an hawipi dang le Tivapi hi lam ralih a tāng mipawl hnenah: Remdaihnak um hram seh, ti vekpawl.\n18 «Ca in kuat mi cu ka hmaiah fiangteih siar a si. 19 Cule thu ka pe ih, hawlsuahnak cu tuah a si, cule hlanlai ah hi khua in siangpahrangpawl a do ṭheu, a sungah helnak le dodalnak a rak câwm ti hmuhsuah a si. 20 Jerusalem ah siangpahrang cak zetzet, Tivapi hi lam ralih ram hmuahhmuah tlunih uktu khal an rak um; cule anmah hnenah siah, ngunkhuai le thilri siah an rak pe. 21 Keimah in thupek ka pek hlanlo, hi khawpi dĭn a silonak dingah atu ah hi minungpawl cawl dingin thupek pe uh. 22 Himi tuah tlawlh lo dingin fimkhur uh. Ziangahso siangpahrang hrangah siatnak a luar ding?» tiin.\n23 Cule siangpahrang Artazerzis-ih cakuat ngansâwngsin mi cu Rehum, cangantu Shimshai le an hawipipawl hmaiih siar a si tikah, Jerusalem ih um Jew-mipawl dokalhin manhlap zetin an so ih, thuneihnak thawn duh lo theih loin an cawlter. 24 Cutivekin Jerusalem ih Pathian inn hnaṭuan cu a cawl, cule Persia siangpahrang Darias a lal a kum hnihnak tiang hna cu cawlhsan a si.\nTemple Dĭnsal Tharthawhsalnak\n1 Profetpawl, profet Haggai le Iddo fapa profet Zekariah in Judah ram le Jerusalem ih um Jew-pawl hnenah an tlunih uktu Israel Pathian hmin in thu an phuang. 2 Cutin Shealtiel fapa Zerubbabel le Jozadak fapa Jeshua cu an tho ih, Jerusalem ih Pathian inn sak an thăwk, cule Pathian profetpawl in an umpi ih an bawm.\n3 Cu laiah Tivapi hi lam ral ram uktu Tattenai le Shethar-Boznai le an hawipipawl cu anmah hnenah an ra ih an hnenah hitin an ti, «Hi Temple sak dingin le hi khawkulh ṭheh dingin zo in thu a lo pe?» tiah an ti. 4 Cun an hnenah hitin an sut, «Hi inn sak rero tupawlih hmin cu zo an si?» 5 Asinan an Pathian mit cu Jew-mipawlih upapawl parah a fu, cutin Darias hnenih thuhla theihter mi a thlen hlanlo, annih cu an cawlter thei lo. Cun hi thuhla ih ngan mi sannak cu kuatkir a si. 6 Hihi Tattenai-ih cakuat ngansâwng mi kuat mi cu a si:\nTivapi hi lam ral ram uktu Tattenai le Shethar-Boznai le a hawipipawl, Tivapi hi lam ral ram ih um Persia-mipawl cun siangpahrang Darias hnenah.\n7 A hnenih ca an kuat mi ah hitiih ngan a si:\n«Siangpahrang Darias hnenah, Remdaihnak hmuahhmuah um hram seh.\n8 «Judia ramṭhen ah, Pathian ropiih inn ah, lung tumpi pi thawi sak le phăr ih thing rĕmkhawm mi ah kan feh, cule hi hna cu rang zetin a feh ih, an kut ah a hmuingil a si ti siangpahrang in thei seh.\n9 «Cun cuih upapawl cu kan sut ih, an hnenah, ‹Hih inn sak dingin le hi khawkulhpawl ṭhehfel dingin zo in thu a lo pe,› tiah kan ti. 10 An lakih hotu lupawlih hmin kan ngan theinak dingah le nangmah lo theihter dingin an hminpawl khal anmah kan sut.\n11 «Annih in hitin sannak in pekir, ‹Kannih cu lei le van Pathian siahhlawh kan si ih, Israel siangpahrang ropi in kum reipi laiih a rak sak ih a ṭheh mi inn cu kannih in kan saksal a si. 12 Asinan kan pupápawl in van Pathian thinling ko an căwkthawh ruangah, anmah cu Kaldia-mi Babilon siangpahrang Nebukhadnezzar kut ah a pek hai, anih cun hi inn hi a siatbăl ih mipi cu Babilon ah a thiarhlo. 13 Sihmansehla Babilon siangpahrang Sairas a lal a kum khatnak ah, siangpahrang Sairas in hi Pathian inn sak dingin thusuah a suah. 14 Cuihhleiah Jerusalem ih um Temple ihsin Nebukhadnezzar in Pathian inn ihta sui le ngun bungbelpawl a lâk ih, Babilon temple sungih a thiar mipawl cu siangpahrang Sairas in Babilon temple ihsin a la ih, cupawl cu ram uktu ih a tuah mi mi pakhat a hmin Shesbazzar hnenah a pek. 15 Cule anih in a hnenah, «Hi bungbelpawl hi la awla, feh aw, Jerusalem ih um Temple ah thiar aw, cule Pathian inn cu a hmun kēl ah saksal si seh,» tiah a ti. 16 Cun Sheshbazzar thotho cu a ra ih Jerusalem ih um Pathian inn lungphum cu a phum, asinan cuih cān thăwkin atu tiang, cumi cu sak rero a si ih, ṭheh a si hrih lo,› tiin.\n17 «Curuangah atu ah siangpahrang in ṭha a ti asile, Babilon ih siangpahrang hlawnthil inn ah hawlsuahnak cu tuah si sehla, Jerusalem ih himi Pathian inn hi sak dingin siangpahrang Sairas in thupek a suah maw ti fiangter seh, cule siangpahrang in himi thuhla ah a rem tidān in kuat seh,» tiah an ti.\n1 Siangpahrang Darias in thusuah a suah ih, Babilon ih hlawnthil retkhawmnak hmun cazualpawl innpi ah hawlsuahnak cu an tuah. 2 Media ramṭhen ih um, Akmetha khawpi ih siangpahrang inn ah cazual cu hmuh a si, cule cumi sungah hitin ngankhum mi cu a nganaw,\n3 «Siangpahrang Sairas a lal a kum khatnak ah, Jerusalem ih Pathian inn thuhla ah siangpahrang Sairas in thusuah a suah, ‹Raithawinakpawl an hlănnak hmun ah, inn cu dĭnsal si seh, cule a lungphumpawl cu hnget zetin phum si seh, a san lam dawng 60 le a kauh lam dawng 60 si seh, 4 lungto tumpi pi thawn tlar thum in, tlar khat cu thing in tuah si seh. A cem zât cu siangpahrang sum retnak ihsin pek si seh. 5 Cuihtlunah Nebukhadnezzar in Jerusalem ih um temple ihsin Pathian inn ihta sui bungbelpawl le ngun bungbelpawl a lâk ih, Babilon ih a thiar mipawl cu pekkir si sehla, Jerusalem ih um temple ah kenkir si seh, anmai hmun kēl cio ah, cule Pathian inn ah ret si hai seh,› tiin.\n6 «Curuangah atu ah, Tivapi hi lam ral ram uktu Tattenai le Shethar-Boznai le Tivapi ralkhat ih um Afarsak-mi, na hawipipawl, cuih hmun ihsin hla ah sīp uh. 7 Hih Pathian inn sak hna cu hnaihnăwk hlah uh, Jew-mipawlih ram uktu le Jew-pawlih upapawl in hi Pathian inn cu a hmun kēl ah sak hai seh.\n8 «Cuihtlunah hi Pathian inn saknak ding hrangah, hi Jew-mipawlih upapawl hrangih na tuah ding mi thusuah ka suah a si, a man zât cu Tivapi hi lam ral ram siah, siangpahrang-ih thilri ihsin pek si seh, an cawlhlonak dingah cumi cu hi minungpawl hnenah pek lohli si seh. 9 Cule van Pathian hnenih Meiur Thilhlănpawl hrangih an ṭul mi câwpa tûaipawl, tuucangpawl le tuufa nopawl, cun sangvut, cite, sabitzu le hriak cu Jerusalem ih um puithiampawlih dilnak zulhin pelh lo ten ni tin pek si hai seh, 10 cutin van Pathian hnenah rimthaw thawinakpawl an hlan thei ding ih, siangpahrang le a fapapawl nunnak hrangah thla an cam thei ding.\n11 «Cuihtlunah thusuah a danglamtertu zokhal a inn ṭhuam pakhat phawisuakin phun si sehla, amah cu cumi parah thlai si seh, cule cumi ruangah a inn cu êk penkhawm ah tuah si seh tiah thusuah ka suah. 12 Cule cutawk ih a hmin cêngtertu Pathian cun siangpahrang pauhpauh simaw, cuih thu tidanglam dingih kut suahtu minungpawl simaw, Jerusalem ih um hi Pathian inn siatbăl dingih kut suahtu minungpawl simaw cu siatsuah seh. Keimah Darias in thusuah ka suah a si, cumi cu manhlap zetih tuahsuak si seh,» tiin.\nTemple Ṭheh le Hlănnak\n13 Tivapi hi lam ral ram uktu Tattenai, Shethar-Boznai le an hawipipawl in siangpahrang Darias ih a rak kuat mi bangtukin manhlap zetin an tuah. 14 Jew-mipawlih upapawl in an sak ih, profet Haggai le Iddo fapa Zekariah teih thu an phuannak thawngin an hlawhtling. Cule Israel Pathian-ih thupeknak bangtuk le Sairas, Darias le Persia siangpahrang Artazerzis pawlih thupek bangtukin an sak ih an ṭheh. 15 Cule hi inn cu Adar thla, a ni thumnak ah an ṭheh, cucu siangpahrang Darias a lal a kum ruknak a si.\n16 Cun Israel tefapawl, puithiampawl le Levi-mipawl le a dang sáltangpawlih tefapawl in hi Pathian inn hlăn lăwmnak cu aipuang zetin an tuah. 17 Cule hi Pathian inn hlănnak ah, câwpa 100, tuucang 200, tuufa no 400 le Israel hmuahhmuah hrang Sual Thilhlăn hrangah Israel hnám zât zulhin mecang hleihnih thawinakpawl an hlan. 18 Mosi Cazual sungih ngan vekin, Jerusalem ih Pathian rawngbawl dingin puithiampawl cu anmai zulvo cio vekin le Levi-mipawl cu anmai burṭhen cio vekin ṭuanvo an pe.\n19 Sáltang tefapawl in Lanta puai cu thla hmaisabik a ni hleilitnak ah an hmang. 20 Ziangahtile puithiampawl le Levi-mipawl cu an thianfaiaw, an zaten an thiangfai a si. Cule sáltang tefapawl hmuahhmuah hrang, an unau puithiampawl hrang le anmai hrangah Lanta tuufa nopawl an that. 21 Cun sáltannak ihsi ra tlungkir Israel tefapawl le Israel-ih Pathian Jehovah hawl dingih cuih ram miphunpawlih thianlonak ihsi thiarfihlimaw mipawl hmuahhmuah cu an eitlang. 22 Cule Thilnu telh lo Sang Puai aipuang zetin ni sarih sung an hmang, ziangahtile Pathian, Israel Pathian inn hna ah an kut cakter dingin, Jehovah in aipuang ko le Assiria siangpahrang thinlung cu anmah lam hawi ko a tuah a si.\nJerusalem ah Ezra a Thleng\n1 Hi thilpawl hnuah Persia siangpahrang Artazerzis a lal laiah, Ezra cu Babilon ihsin a hung so, cumi cu Seraiah fapa a si, cumi cu Azariah fapa a si, cumi cu Hilkiah fapa a si, 2 cumi cu Shallum fapa a si, cumi cu Zadok fapa a si, cumi cu Ahitub fapa a si, 3 cumi cu Amariah fapa a si, cumi cu Azariah fapa a si, cumi cu Meraioth fapa a si, 4 cumi cu Zerahiah fapa a si, cumi cu Uzzi fapa a si, cumi cu Bukki fapa a si ih, 5 cumi cu Abishua fapa a si, cumi cu Finehas fapa a si, cumi cu Eleazar fapa a si, cumi cu puithiam lubik Aaron fapa a si: 6 hi Ezra cu Babilon ihsin a hung so, cule anih cu Israel-ih Pathian Jehovah ih a rak pek mi Mosi Dān nganthiam a si. Jehovah a Pathian-ih kut a parih a um bangtukin, a dil mi hmuahhmuah cu siangpahrang in a pe.\n7 Israel tefapawl lakih mi hrekkhat, puithiampawl, Levi-mipawl, hla saktupawl, kăwtkakiltupawl le Nethin-mipawl cu Jerusalem ah siangpahrang Artazerzis a lal a kum sarihnak ah an hung so. 8 Cule siangpahrang a lal a kum sarihnak, a thla ngatnak ah Ezra cu Jerusalem ah a thleng. 9 Thla khatnak, a ni khatnak ah amah cu Babilon ihsin a păwk ih, a Pathian kut ṭha a parih a um vekin, thla ngatnak a ni khatnak ah Jerusalem a thleng. 10 Ziangahtile Ezra cu Jehovah Dān hawl ih tuahsuak dingin le sakhaw dānpawl le cīn le dānpawl cu Israel ram ah zirh dingin a thinlung a rak timtuah.\nEzra hnenih Artazerzis Cakuat\n11 Himi hi siangpahrang Artazerzis in puithiam le cangantu Ezra, Israel hnenih Jehovah thupek kamsuakthupawl le a sakhaw dānpawl ngantu hnenih a pek mi ngansâwng mi cakuat a si:\n12 Artazerzis, siangpahrangpawlih siangpahrang in, van Pathian Dān ngantu, puithiam Ezra hnenah:\n«Daihnak famkim le tivekpawl um hram seh.\n13 «Ka ram sungih Israel-mi hmuahhmuah le an puithiampawl le Levi-mipawl ih mai palungsuakih Jerusalem ih feh duhtu hmuahhmuah cu na zawngah an feh thei tiin thusuah ka suah a si. 14 Ziangahtile nang cu na kut ih na Pathian Dān thuhla ah Judah le Jerusalem suthliah dingin siangpahrang in a thurawnpetu mi pasarih thawn a lo thlah a si, 15 cule nang cu Jerusalem cêncilhtu Israel Pathian hnenah siangpahrang le a thurawnpetupawl in siang zetih an hlăn mi sui le ngun rak keng ding na si, 16 cule Babilon ram hmuahhmuah ih na hmuh mi sui le ngun hmuahhmuah, mipi le puithiampawl ih palungsuak thawhhlawm, Jerusalem ih an Pathian inn hrangih siang zetih an pek mipawl thawn. 17 Curuangah atu ah hi tangka in câwpapawl, tuucangpawl le tuufa nopawl, an Thlairawl Thilhlănpawl le Inding Thilhlănpawl lei dingin taima aw, cule cupawl cu Jerusalem ih nan Pathian inn ih biakṭheng parah na hlan pei.\n18 «Cule sui le ngun hman hlei mi thawn nangmah le na unaupawl in tuah dingih ṭha nan ti mi pauhpauh cu nan Pathian duhdān vekin tuah uh. 19 Pathian inn ih rawngbawlnak dingah bungbel an lo pek mipawl khal Jerusalem Pathian hnenah hlan thluh aw. 20 Cule na Pathian inn hrangih ṭulsăm mi ziangkhal, phihruksak a remcâng asile, siangpahrang hlawnthil inn ihsin rak tum seh.\n21 «Cule kei, siangpahrang Artazerzis in Tivapi khat lam ral ram ih hlawnthil kiltupawl hmuahhmuah hnenah puithiam Ezra, van Pathian Dān ngantu in a lo dil mi ziangkhal manhlap zetih tuah si seh tiin thusuah ka suah a si, 22 ngun talent 100, sangvut kor 100, sabitzu bath 100, hriak bath 100 tiang le cite cu bikhiah um loin si seh. 23 Vancung Pathian ih thupek pauhpauh, van Pathian inn hrangah taima zetih tuah si seh. Ziangahtile thinlingnak cu ziangahso siangpahrang le a fapapawl parah a um ding? 24 Cuihhleiah puithiampawl, Levi-mipawl, hla saktupawl, kăwtkakiltupawl, Nethin-mipawl asilole hi Pathian inn siahhlawhpawl hi siah, ngunkhuai asilole thilri siah pekter dān in a siang lo ding ti kan lo theihter a si.\n25 «Cule nang Ezra, na Pathian-ih lo pek mi fimnak zulhin, Tivapi hi lam ral ram ih umpawl hmuahhmuah thu an ṭhensak theinak dingah na Pathian Dān theitupawl hmuahhmuah cu uktupawl le laireltupawl ah ret aw, cule cuih dān thei lo tupawl cu zirh aw. 26 Na Pathian Dān le siangpahrang dān thlun lo tu ding pauhpauh cu thihnak simaw, ram ihsin dawisuah simaw, an thilripawl laksak simaw, thawngthlak simaw a parah rang zetin thuṭhennak tuah si seh,» tiin.\nEzra in Pathian a Thangṭhat\n27 Jerusalem ih Jehovah inn ceimawi dingih siangpahrang thinlung ih hivek thil rettu le siangpahrang hmai le a thurawnpetupawl hmaiah le, 28 siangpahrang-ih micak pawimawhpawl hmaiih zahngainak i rak petu kan pupápawlih Pathian Jehovah cu thangṭhatin um seh. Ka Pathian Jehovah kut ka parih a um vekin, kei cu thazang i neiter ih, ka zawngih hung so dingin Israel hruaitu deuhdeuhpawl cu ka fĭnkhawm a si.\nEzra thawi a Kirsal mi Sungkua Lubânpawl\n1 Hipawl hi siangpahrang Artazerzis a lal laiih, Babilon ihsin ka zawngih hung so an pupápawlih lubânpawl le an cithlahsâwngpawl an si: 2 Finehas tefapawl lak ihsin Gershom; Ithamar tefapawl lak ihsin Daniel; David tefapawl lak ihsin Hattush; 3 Shekaniah tefapawl, Parosh tefapawl lak ihsin Zekariah; amah thawi suahkehnak hmin khum mi mipa 150 an si; 4 Pahath-Moab tefapawl lak ihsin Zerahiah fapa Eliehoenai, amah zawngih mipa 200; 5 Shekaniah tefapawl lak ihsin Ben Jahaziel, amah zawngih mipa 300; 6 Adin tefapawl lak ihsin Jonathan fapa Ebed, amah zawngih mipa 50; 7 Elam tefapawl lak ihsin Athaliah fapa Jeshaiah, amah zawngih mipa 70; 8 Shefatiah tefapawl lak ihsin Maikal fapa Zebadiah, a zawngih mipa 80; 9 Joab tefapawl lak ihsin Jehiel fapa Obadiah, a zawngih mipa 218; 10 Shelomith tefapawl lak ihsin Ben-Josifiah, a zawngih mipa 160; 11 Bebai tefapawl lak ihsin Bebai fapa Zekariah, a zawngih mipa 28; 12 Azgad tefapawl lak ihsin Hakkatan fapa Johanan, a zawngih mipa 110; 13 Adonikam tefa netabikpawl lak ihsin an hminpawl tla cu Elifelet, Jeiel, Shemaiah le an zawngah mipa 60; 14 cuihtlunah Bigvai tefapawl lak ihsin Uthai le Zabbud, an zawngih mipa 70 an si.\n15 Anmah cu Ahava ih luang tiva kapah ka fĭnkhawm hai ih, cu tawkah ni thum sung riahhmun kan khuar. Mipi le puithiampawl lak ka zoh ih, cu tawkah Levi tefa zohman ka hmu lo. 16 Cun hruaitu a si mi Eliezer, Ariel, Shemaiah, Elnathan, Jarib, Elnathan, Nathan, Zekariah, Meshullam pawl cu ka cah hai, theihthiamnak nei Joiarib le Elnathan khal. 17 Kasifia hmun ih hotu Iddo cah dingin thupek ka pe hai, cule kan Pathian inn ih rawngbawltu ding run hruai dingin Kasifia hmun ih Iddo le a unau Nethin-mipawl hnenih an sim ding mi ka sim hai. 18 Cun kan parih kan Pathian kut ṭha a um ruangah, theihthiamnak nei mipa kan hnenah an run hruai, Mahli tefapawl lak ihsin Levi fapa, Israel fapa, a hmin cu Sherebiah, a fapapawl le a unaupawl thawn mi hleiriat; 19 cule Hashabiah, a zawngih Merari tefapawl lak ihsin Jeshaiah, a unaupawl le an fapapawl thawn mipa 20 an si; 20 Nethin-mipawl lak ihsin David le hruaitupawl in Levi-mipawlih rawngbawlhna hrangih an ruat mi Nethin-mi 220 an si. An zaten an hmin cio ih thiah an si.\nHumhimnak hrangih Rawlulh le Thlacam\n21 Kan Pathian hmaiah kan phahniamaw ih, a hnenah kanmah le kan fanau tete le kan neih mi hmuahhmuah hrangah a hnen ihsin zin dik hawl dingin cutawk Ahava tiva ah rawlulh ka phuang. 22 Ziangahtile lamzin ah ral lak ihsin in bawm dingah kiltu ding ralkappawl le rángtothiampawl dil ding cun ka ning a zak, ziangruangahtile siangpahrang hnenah, «Kan Pathian kut cu thil ṭha hrangih amah hawltu hmuahhmuah tlunah a um, asinan amah thlauthlatupawl hmuahhmuah dokalhin a huham le a thinlingnak a um a si,» tiah kan rak sim zo. 23 Cutin rawl kan ul ih himi hrangah kan Pathian kan ngen, cule anih in kan thlacamnak in sâng.\nTemple hrang Thawhhlawm\n24 Cule puithiampawl hotu hleihnih Sherebiah, Hashabiah le an zawngih an unau pahra cu ka rethran hai. 25 Siangpahrang le a thurawnpetupawl le a mipawimawhpawl le cutawk ih um Israel hmuahhmuah in Pathian inn hrangih an thawh mi sui, ngun le bungbelpawl rih zât cu khīng ka khaisak hai ih ka rak hlan. 26 Khīng ka khai ih an kut ih ka pek mi cu ngun talent 650, ngun bungbel talent 100 rit, sui talent 100, 27 darakma 1000 man sui cawhtawlh 20 le sui vekih mankhung dar tleu ih tuah mi bungbel pahnih an si. 28 Cule kei in an hnenah, «Nannih cu Jehovah hrangah nan thianghlim a si, bungbelpawl khal an thianghlim, cule sui le ngun pawl cu nan pupápawlih Pathian Jehovah hnenih palungsuak thawhhlawm an si. 29 Puithiam hotupawl le Levi-mipawl le Israel pupápawlih lubânpawl hmai Jerusalem ih Jehovah inn pindan sungih khīng nan khai hlanlo, kil uhla ret uh» tiah ka ti. 30 Cun puithiampawl le Levi-mipawl cun Jerusalem ah kan Pathian inn ih ken dingah khīngkhai mi sui le ngun le bungbelpawl cu an cohlang.\nJerusalem an Thleng\n31 Cun thla hmaisabik, a ni hleihnihnak ah Jerusalem pan dingin, Ahava tiva ihsin kan păwk. Kan Pathian kut cu kan parah a um ih, anih cun ral kut ihsin le lamzin tluanih bawhthupnak ihsin in runsuak. 32 Cutin Jerusalem kan thleng ih, cu tawkah ni thum kan câm.\n33 Ni litnak ah sui, ngun le bungbelpawl cu kan Pathian inn ah puithiam Uriah fapa Meremoth kut in khīngkhai an si ih, a zawngah Finehas fapa Eleazar a um, anmah zawngah Levi-mipawl, Jeshua fapa Jozabad le Binnui fapa Noadiah an um. 34 Ziangkim siar thluh le khīngkhai thluh a si. Cuih cān ah a rih zât cu ngan thluh a si.\n35 Ralkaih ih hruaihloh mipawlih tefa, sáltannak ihsi ra tlungpawl in Israel Pathian hnenah Meiur Thilhlănpawl an hlan: Israel hmuahhmuah hrangah câwpa hleihnih, tuucang 96, tuufa no 77 le Sual Thilhlăn hrangah mepa hleihnih. Cupawl hmuahhmuah cu Jehovah hnenih Meiur Thilhlăn a si. 36 Cule siangpahrang thupekpawl cu siangpahrang-ih bawi tumpipawl hnen le Tivapi hi lam ral ram uktupawl hnenah an sim. Cule annih in mipi hnen le Pathian inn băwmnak ah an pe.\nHnám dang mi thawi Ṭhitawknak\n1 Hi thilpawl tla ṭheh an si tikah, hotupawl ka hnenah an ra ih, «Israel-mipawl le puithiampawl le Levi-mipawl cu hi ram minungpawl lakah thiarfihlimaw loin, Kanaan-mipawl, Het-mipawl, Perizz-mipawl, Jebus-mipawl, Ammon-mipawl, Moab-mipawl, Izip-mipawl le Amor-mipawl ih thil fihnungza an tuah mi vekin an tuah ve. 2 Ziangahtile an fanu hrekkhat cu anmai hrang le an fapapawlih nupi ah an ṭhi, cutin ci thianghlim cu cuih ram miphunpawl thawn a căwkrawiaw. A si, hotupawl le uktupawlih kut cu hi rinumlonak ah hmaihruaitu an si,» tiah an ti. 3 Cule hi thil ka theih tikah, ka sinfen le ka kâwrfual ka thlek ih, ka lusám le ka khabe hmul ka phawi, cule khawruahharin ka to. 4 Cun ralkaih ih hruaihloh mi ra tlungkirpawlih rinumlonak ruangah, Israel Pathian kamsuakthupawl ih a khūr mi mi kip cu ka hnenah an ra pungkhawm, cule kei cu zan lam raithawi cān tiang khawruahharin ka to.\n5 Zan lam raithawi cān a thlen tikah, rawlulhnak ihsin ka tho, cule ka sinfen le ka kâwrfual tlek thawn ka khuk ka bil ih, Jehovah ka Pathian hnenah ka kut ka phar. 6 Cule, «Maw ka Pathian, nangmah lam hawi dingin ka ning a zak ih, ka hmai a sen ṭheh a si, ka Pathian; ziangahtile kan mawhsualnakpawl cu kan lu hnakin a sângsawn ih, kan mawhnak cu vanpawl tiang a thleng. 7 Kan pupápawl san ihsin tuihni tiang nasazetin kan rak mawh, cule kan mawhsualnak ruangah, kanmah, kan siangpahrangpawl le kan puithiampawl cu tuihni ih kan dinhmun vek hin, hi ram siangpahrangpawl kut ah siseh, ralnâm ah siseh, ralkaih ah siseh, rămsiatnak ah le mualphonak ah siseh pek kan si. 8 Kan Pathian in kan mit in vanter theinak dingah le kan sáltannak ih ṭhangphawknak ziangmawcin in peknak dingah, tlânsuak dingah a tāngsŭn ah in tuah dingin le a hmun thianghlim ah ahimnak in pe dingin, atu ah Jehovah kan Pathian hnen ihsin rei lo te sung zangfahnak hmuhter kan si. 9 Kannih cu sál kan si ko na cingin, kan Pathian in kan sáltannak ah in thlauthla lo, cuhnakin in ṭhangphawk dingah, kan Pathian inn rĕm dingah, a siatnak rĕmsal dingah, Judah ram le Jerusalem ih khawkulh in pe dingah, Persia siangpahrang mithmuhah anih in kan parah zahngainak a karhter sawn a si.\n9:8a himnak: Hebru ṭawng ah cun kilhnak lole tlawngkhen tinak a si.\n10 «Cule atu ah, Maw kan Pathian, himi hnuah ziangso kan sim ding? Na thupekpawl kan rak thlauthla si ih, 11 na siahhlawh profetpawl hmangih, ‹Nan va fehnak ding, nan ram luah ding mi cu a ram luahtupawlih thianlonak ruangah a thianglo ih, khat lam dĕng ihsin khat lam dĕng tiang an fihnunnak in a khat thluh, an thianlonak thawn. 12 Curuangah nan fanupawl cu an fapapawl nupi dingah pe hlah uhla, nan fapapawl hrangah an fanupawl la fawn hlah uh, cule nan cak ih cuih ram ṭhatnak nan ei theinak dingah le nan tefapawl hnenih ro ding nan tān kumkhua theinak dingah, an remdaihnak asilole an hmuingilnak hawl dah hlah uh,› tiih thu na pek kha. 13 Kan thil tiṭha lo pawl ruangah le a nasazet mi kan mawhnak ruangah hi thil hmuahhmuah kan parih a thlen hnuah, nang kan Pathian in kan mawhsualnak in a phutawk hnakih nêp ih dān in tat hnuah hivekin runsuahnak in pek na cingin, 14 na thupekpawl cu kan pahbălsal ih, hi thil fihnungza titu minungpawl thawn kan ṭhi cawkpawlhaw lai hrih thotho ding maw si? Tāngsŭn lole nungdam um loih in hlorálter tiangin kan parah na thin a heng lo ding maw? 15 Maw Jehovah Israel Pathian, nang cu na dingfel a si, ziangahtile kannih cu tuihni ih kan dinhmun vek hin a tāngsŭn ah kan tâng a si hi. Ngai hnik, na hmaiah mawhnak neiin kan um, himi ruangah na hmaiah zohman kan ding thei lo,» tiah an ti.\nṬhitawknak Ṭhiṭhalo ruangih Sualphuannak\n1 Pathian inn hmaiah băwkkhupin Ezra thla a cam rero lai le sual phuangin a ṭah rero laiah, Israel ihsin mipa, nunau le nauhak pungkhawm tumpi a hnenah an tawngkhawmaw, ziangahtile lungzûr zetin mipi an ṭap. 2 Cule Elam fapapawl lakih pakhat Jehiel fapa Shekaniah in Ezra hnenah a ṭawngsuak ih, «Kan Pathian parah rinum loin kan rak um ih, hi ram miphunpawl hnen ihsin ram dang mi nupi kan rak ṭhi, cuticingkhalin atu ah Israel hrangah ruahsan ding a um lai hrih. 3 Cuti a si ruangah atu ah ka bawipa le kan Pathian thupek parih khūrtu hmuahhmuah ih thurawnpek bangtukin, cuih nupipawl hmuahhmuah le an lakih hrin mipawl cu hlăwnhlo dingin, kan Pathian hnenah thukham tuah uhsi, cule cumi cu dān bangtukin tuah si seh. 4 Tho aw, ziangahtile hi thuhla cu na mawhphurh a si. Kannih khal na lamah kan ṭang a si. Ralṭhain um awla, cumi cu tuah aw,» tiah a ti.\n5 Cun Ezra cu a tho ih, puithiam hotupawl, Levi-mipawl le Israel zate cu himi ṭawngkam bangtukih tuah dingin sesămin thukamnak a tuahter hai. Cutivekin sesăm thukamnak an tuah. 6 Cun Ezra cu Pathian inn hmai ihsin a tho ih, Eliashib fapa Jehohanan-ih pindan sungah a lut, cule cutawk ih a luh tikah, rawl zianghman a ei lo ih, tidai khal a in lo, sáltangpawlih mawhnak ruangah a ṭap.\n7 Cule Judah ram hmuahhmuah le Jerusalem ih sáltang tefapawl hmuahhmuah hnenah an hotupawl le an upapawl ih thurawnpek vekih Jerusalem ih fĭnkhawmaw ih, 8 ni thum sungih ra lo tu zokhal a thilri hmuahhmuah lawnsak thluh ih, amah rori khal sáltangpawl punkhawmnak lak ihsin ṭhenhran a si ding tiin thuphuan an suah.\n9 Cun Judah-mipawl le Benjamin-mipawl cu ni thum sungah Jerusalem ah an fĭnkhawmaw thluh. Cumi cu a thla kuatnak ni 20 ni a si, Pathian inn tualrawn ah mipi hmuahhmuah cu an to ih, cuih thuhla ruangah le ruahpi nasazet a sur ruangah an khūr ciamco. 10 Cun puithiam Ezra cu a ding ih an hnenah, «Israel mawhnak bêtin, rinum loin nan rak um ih, ram dang mi nupi nan rak ṭhi. 11 Curuangah nan pupápawlih Pathian Jehovah hnenah sualphuang uhla, a duh zawng tuah uh, hi ram miphunpawl le ram dang mi nupipawl hnen ihsin thiarfihlim aw uh,» tiah a ti.\n12 Cun mipungkhawm zate in an sâng ih, aw ring zetin, «A si! Na sim vek rori in kan tuah tengteng ding,» tiah an ti. 13 Asinan mi kan tam tuk; ruah le a taktuk lai, lengah kan ding thei lo. Cun himi cu ni hnihkhat hna men a si lo, ziangahtile hih thuhla ah kan lakih mi tampi le an rak hél fawn si. 14 Kan mipungkhawm zate hotupawl ding hai seh, cule kan hnen ihsin himi thuhla ah kan Pathian thinlingnak nasazet hi a kianhloh hlanlo, kan khawpipawl ih um ram dang mi nupi ṭhitupawl hmuahhmuah cu, khaw tin upapawl le laireltupawl thawn cān bikhiah ah ra hai seh,» tiah an ti. 15 Hih thu cu Asahel fapa Jonathan le Tikvah fapa Jahaziah lawngin an dokalh ih, Meshullam le Levi-mi Shabbethai in an bawm.\n16 Cun cutivekcun sáltang tefapawl in an rak tuah. Puithiam Ezra in an pupápawlih sungkua vek cio in, an hmin ciar tarlangin pupápawlih lubânpawl a serhhran hai, cule a thla hratnak ni khatnak ah cuih thuhla tifel dingin an to. 17 Thla khatnak a ni khatnak ah ram dang mi nupi ṭhitupawl mipa hmuahhmuah zawifel an ṭheh.\nRam dang Nupipawl Hlăwnhlohnak\n18 Puithiam fapapawl lakah mi hrekkhat ram dang mi nupi ṭhitupawl hmuh an si, cupawl cu Jozadak-ih fapa Jeshua fapapawl le a unau Maaseiah, Eliezer, Jarib le Gedaliah pawl an si. 19 Cule annih in an nupipawl hlăwnhlo dingin an tiamkamnak an pe, cule an mawh ruangah Mawh Thilhlăn ah an rante rualpawl lak ihsin tuucang an pe.\n20 Cuihhleiah Immer fapapawl lak ihsin Hanani le Zebadiah; 21 Harim fapapawl lak ihsin, Maaseiah, Elijah, Shemaiah, Jehiel le Uzziah; 22 Pashhur fapapawl lak ihsin, Elioenai, Maaseiah, Ishmael, Nethanel, Jozabad le Elasah an si.\n23 Cuihtlunah Levi-mipawl lak ihsin Jozabad, Shimei le Kelaiah (cucu Kelita a si) Pethahiah, Judah le Eliezer an si. 24 Hlasaktupawl lak ihsi khalin Eliashib; cule kăwtkakiltupawl lak ihsin Shallum, Telem le Uri an si.\n25 Cule a dang Israel lak, Parosh fapapawl lak ihsin Ramiah, Jeziah, Malkiah, Mijamin, Eleazar, Malkijah le Benaiah; 26 Elam fapapawl lak ihsin Mattaniah, Zekariah, Jehiel, Abdi, Jeremoth le Eliah; 27 Zattu fapapawl lak ihsin Elioenai, Eliashib, Mattaniah, Jeremoth, Zabad le Aziza; 28 Bebai fapapawl lak ihsin Jehohanan, Hananiah, Zabbai le Athlai; 29 Bani fapapawl lak ihsin Meshullam, Malluk, Adaiah, Jashub, Sheal le Ramoth; 30 Pathath-Moab fapapawl lak ihsin Adna, Khelal, Benaiah, Maaseiah, Mattaniah, Bezalel, Binnui le Manasseh; 31 Harim fapapawl lak ihsin Eliezer, Ishijah, Malkijah, Shemaiah, Shimeon, 32 Benjamin, Malluk le Shemariah: 33 Hashum fapapawl lak ihsin Mattenai, Mattattah, Zabad, Elifelet, Jeremai, Manasseh le Shimei; 34 Bani fapapawl lak ihsin Maadai, Amram, Uel, 35 Benaiah, Bedeiah, Keluh, 36 Vaniah, Meremoth, Eliashib, 37 Mattaniah, Mattenai, Jaasai, 38 Bani, Binnui, Shimei, 39 Shelemiah, Nathan, Adaiah, 40 Maknadebai, Shashai, Sharai, 41 Azarel, Shelemiah, Shemairah, 42 Shallum, Amariah le Joseph; 43 Nebo fapapawl lak ihsin Jeiel, Mattithiah, Zabad, Zebina, Jaddai, Joel le Benaiah tla an si.\n44 Hipawl hmuahhmuah in ram dang nupi an ṭhi ih, mi hrekkhat cun an nupipawl hnen ihsin faletla an nei.


PDF Ih Lut Tlawng Sayama Cu A Um Men Thei Nawn Lo – Meifar\nPDF Ih Lut Tlawng Sayama Cu A Um Men Thei Nawn Lo\nNovember 22, 2021 admin Lawrkhawm 0\nTlawng sayama pakhat cu CDM a tuah hnuah mipi kilhim dingin PDF ah a lut, asinan bawmnak zianghman an neih lo ruangah meithal a nei hrih lo, ralhrang pawl a do duh tuk thlang ruangah mipi hnenah bawmnak a dil.\n“Kei cu PDF-Kalay Battalion 2 ih ralkap pakhat ka si. Ahlan ahcun tlawng sayama ka rak ṭuan, February thla ihsin CDM cangvaihnak ah ka tel zo. CDM ka tuah ruangah ka nulepa in in kai ding ti an phang zet, curuangah April thla sungah Non-CDM tuahsal dingin in fial.\nFimthiamnak zung lam ihsin Non-CDM na tuah ih hmin na ra khen asilen thlahlawh na ngah ding tin in kosal. Ka innsang pawl khalin sun le zan in Non-CDM tuah dingin in fial, cutin hmin ka va khen ding tin inn ihsin ka suak ih ka innsang pawl cu ka pehtlaih nawn lo.\nRaldo dan zir dingin ka zingzoi ih June thla sungah rualpi pawl thawn kan pehtlaihaw thei ih CNF/CNA ah raldo dan kan va zir. Thla 2 sung raldo dan kan zir hnuah August thla ah PDF-Kalay Battalion 2 ah kan lut, kannih pawl cu raldo dan zirsuak pekte pawl kan si ih bawmnak zianghman kan neih lo ruangah meithal khal kan lei thei hrih lo.\nKahawknak a thleng tik khalah kan va kap bawm thei lo ih kahawknak a thleng asilen kan relh ṭheu. “Kei khal ka do duh thlang, ka relh paih nawn lo” ka tiaw ringring, curuangah mipi. nulepa pawl nan theitawkten in bawm cio hram dingin zangfah ka lo dil. Kpay or Wave-09985362881, Acc name; Khine Thazin Phway” tin a tarlang.\nDonald Trump In Kuatzirnak Taekwondo Ah Black Belt A Ngah\nKalay-PDF In Ritheihsii Zuar Nupa An Kap That, Ralrinnak Veihnih An Pe Zo


Kawlram Ih Sex Magazine Lar Vivo - Chinland Today Media\nJanuary 8, 2013 11:18 am·0 comments\nYANGON: Kawlram in thatlam a pan vivo hnu ah le, Pu Thein Sein ih cozah in thuthang lam khal ah zalennak a pek vivo hnu ah, Kawlram sung ih magazine suakmi lak ih hmaisabik “Nhyot” timi thuthangca cun siar a hlawh ih, Kawlram mi tamtak ih siar paihmi magazine ah a suak.\nHi magazine hi thlatin suahmi asi ih, a sung ah hin nunau mipa nak lam thu lawnglawng a khat asi. Cutawk ah, a balzetmi le siar nuamlo lam cu a tel vaklo. Nunau le mipa a thupit zia, neihawk hnu ih sex a thupit zia le ihkhun thuthup timi pawl hi mipi ih siar hlawhzet mi pawl an asi.\nHi thuthangca thawn pehpar in editor tuantu Ko Oo Swe cun, “Kawlram sung ah zalennak tampi a um nan, nunau mipa sinak ih thupitzia le kan theih a tulzia hi mipi hin kan theifiang hrihlo. Curuangah, mi tamtak nunau mipa sinak ah duhduh in an um ih, nat thalo nei in sualnak tampi a um thlang. Curuangah, himi kan magazine hmangin, mipi tamtak hin theihnak an neih ding hi kan duhthusam asi.\nCumi lai ah, Kawlram Information Ministry cun hi magazine hnen ah ca a kuat ih, “Kawlram le hivek magazine cu a kaihawlo tuk asi, curuangah thu nan ruah a tul” ti in an cakuat ah cun an ngan. “Internet par ihsin le mi dangdang hnen ihsin duhumlo zetzet tongkam kan thei ko nan, lehhnu ah kan ram in hi ca a tul le a poimawh zia hi an theilai ding asi” ti in Ko Oo Swe cun a sim bet.\nMyanmar Medical Association ih project manager Khine Soe Win cun, “Kan ram mino tamtak in sex thu theihnak kan neihlo raungah HIV / AIDS natnak hi kan ram ah a tam zet. Curuangah, hivek lam magazine kan ram in a neih hi kan lungawi ngaingai asi” ti in asim. Hi cabu a kawm ah cun kum 18 tlunlam lawng siar ding asi ti in an ngan.


Innsang Buai Thoknak Cu Taksa Pawlawknak Asi.. Sinan.. -\nMai Sofia January 15, 2021 0\nInnsang buai thoknak cu taksa pawlawnak asi. Mipa le nunau taksa an pawlawk tikah Mipi cu veikhat an ttheh le an lungawj tuk zo… Nunau cu a mal bik vei 3 tlun tal an ttheh duh ‘ tiin an rel. Mipa diriam lo tivek aum lo. ih Nunau diriam lo lawng aum. Sinan, buainak thok tu cu Mipa lala an si.. himi thu ruah ahcun Mipa an mawh nasa.. Sinan..\nMipa le Nunau in siarsiam tir ihsin Mipa cu Pakhat lawng tthua ngah in a cawl lo( a cawlh lonak cu a dang ah kan ngan sal leh ding ). Mipa buainak an thok bik cu fala dang taksa an pawl duh ruangah asi. taktak ruah ahcun Nunau sawn an diriam lo a tam ih Mipa dang hawl sawn ding asi nan.. Sinan, Nuanu cu Innsang duhdawtnak thinlung in zianghmuahhmuah an ngaidam ttheh. Sinan , an Pasal in fala dang a tthua ” tivek cu an hua tuk.\n” Kei mah hman diriam tak ih ka co lo ” tiin khal asi ih mah Pasal hnuai ih Nunau dang diriam hunho khal an duh lo.. a thupibik cu taksa pawlawnak timi cu Mipa le Nunau larlak ih thuthup tuah asi ih Cui thuthup cu Fala dang thawn nuam in an hmang tlang timi cu a duh in an duh lo.. an hua nasa. Cun, Mah padal ih diriam tak ih a tuahmi Nunau cu an mah lawng si an duh. An Pasal diriam tak ih ” aa .. aa ” tiin buati suah caan te khi an mah lawng si an duh. ( Mipa zahmawh fate deuh ding, a tawi deuh ding .. tivek an ttih ruangah asi lo )\nCun, Fala dang tthua paih tu Mipa khal Pahnih aum. Innsang nu tthen duh ih sual an um ih nomnak menmen khal an um. ( Innsang tthen duh taktak ih fala duh cu a dang ten ka ngan sal ding ) Nom duh men ih Fala dang tthua duh pawl cu Innsang nu tanta ding an ruat ngam dah lo.. Sinan Fala dang hrimhrim tthua a duh men asi. Cuvek cu Mipa 18 ihsin thih tiang asi ko.. Sinan, Kum 18 ihsin kum 40 tiang a luar ce ding.\nKum 20 ihsin Kum 35 tiang cu Zuu an in betbet le Innsang tthenaw tiang in an buai. Nupa in Mino veve an si tikah an ngamaw veve.. ” nang i tthen pangle a dang pakhat ” tivek ruahnak an nei veve laifang asi. Nunau khal in an ngam, Mipa khal in an ngam ve.. Mino veve an sile buainak a tam. Mipa in ” Innsang nu cu tthen a duh lo nan , noh laican an hman duhnak thinlung asi.. Nunau khal an thin thawi laifang asi.. Innsang buai tambik cu Kum 20 ihsin kum 40 tiang asi. Tar hnuhnu cun fala le in duh nawn lo , kiang ah le Nupi it riangri cu an lungawi cio ih Nupi duhdawtnak thinlung khal a hleice ..\nVideo zoh sehla ..\nPitar pakhat ih ttongmi ka mangsal .. a fanu ih pasal nunau lampang duh deuh pakhat an nei ih Cui Pitar cu ” ziangah na kawk lo.. na fanu na zangfak lo maw ..” tiin an ti ih Cui Pitar cun ” Mino an si ruangah men si.. a pasal khal a kum Upa vivo le a reh leh ding .. an ttha tuk ko.. ” tiin .. Nunau pawl nan nolai caan ah mah Pasal par thinsau ten nan um le nan Innsang a nuam ding.. Mipa tamsawn ih Fala an duhnak cu Innsang nu rori tanta ding asi lo .. tiin ..’\n>>>>> peh bet lai ding..\nPrevious Post: American President Hrilawknak Ih Neh Joe Biden Cun Covid Laifang Cozah Ih Mipi A Tuamhluam Tum Dan A Rel Zo ..\nNext Post: Joe Biden Cozah Ah Obama San Laiih Asia Ram Hmuahhmuah Kaih Hruai Tu Kurt Campbell Cu Dinhmun Pakhat A Pe Sal Ding..\nDr.SaSa Nih R2P( Responsibility to Protect ) In Kawlram Kil-ven Dingah A Sawm Cikcek ..\nKawlram Thuhla Sangkaa Khar Tonkhawmnak Nei Ding In UNO Ram Kil-ven Pawl Hnenah UK Ram Nih An Dil..\nCRPH Nih Aa-naa Ting Ralkap Pawl Cu Ral Hrang Pawlkom Ah An Ret Zo Ih Kawlram Ralkap Pawlkom Pawl Ziang Dinhmun Tiang An Thleng Thei ..\nDr. SaSa Nih A Thar In ICJ Ah Kawlram Ralkap le Palik Pawl Parah Mawhnak(Action) Laknak Thu Arel Thlang..\nTuini Kawlram Pumpaluk Ah Palik Le Ralkap Kut Ihsin Ruak Pa 10 An Sar …\nDr.SaSa Ruangih Piangthar, UN Palai U Kyaw Moe Tun Ih Thuhla Ah Ruat Dan ( 2 ) ..\nTuini Mungzua Khawpi Ah Meithal An Kap Ruangah Nunau Pakhat A Thi..\nYangon : Hledan Lansung Ih Palik Le Mipi An Buai Thoknak..\nYangon : Maynigone – Hledan Ih Duhphawrhnak Teltu Pawl Palik Nih An Dawi Thluh..\nLeitlun Bank Nih Aa-naa Ting KawngSi Pawl Paisa An Suah Thei Nawn Lo Ding .. Tiin Thu An Suah ..


Meeting 101 - Hre Mang\nMeeting thawn pehpar in a hnuailam pawl hi theih ttul mi asi:\nThusuh ding pawl:\n1. ZO in ziangtikah meeting a ko ding?\n2. ZO pawl sawm an si ding?\n3. ZO in meeting hrangah a timtuah ding?\n4. Ziangthu pawl meeting ah rel asi ding?\n5. Ziangtin meeting kaihhruai asi ding?\n6. Ziangtin meeting thurel catmi tuah pitlin asi ding?\n7. Ziangtin meeting ttha deuh le tlamtling deuh in tuah a theih ding?\nA hnuailam ah kan zoh asile:\n1. A ttul taktak lawngah meeting tuah ding\n2. Meeting tuahnak san, ziang tumtahmi fiangzetin neih ringring ding.\n3. Thubuai khirhkhan rel ding asile a lailak mi kaihruaitu sawm a ttha\n4. Meeting tinten agenda neih ringring ding:\n Thu rel ding thu tlangpi\n Thu tlangpi khaikhawm, thu putluttu\n Thutlangpi pakhat ah tikcu pek ding zat\n5. Meeting kai ding simi poh zohman hrelh loin theihter, meeting kawh ding.\n6. Minung ziangzatin meeting tuah theih asi (quorum) neihcia ding.\n7. Meeting kai ding timtuah cia thei dingin tikcu mawitawktah rei ihsin theihawk ter cia ding\n8. Meeting hlanah damkhan (zarhkhat, hnih, .. duh ah) te in meeting kaitu ding pawl hnenah meeting kawhnak, a hnuailam vek pawl hi sim cia, theihter cia ding:\n Meeting tumtah mi, thurel ding\n Meeting thutlangpi (agenda)\n Hmun le tikcu\n Ziangruangah meeting kawh asi, thuanthu tawi\n Zo in ziang a tuah ding, tuanvo neih mi\n9. Meeting hrang timtuah cia tul mi\n Cahnah, computer, cafung, tvp, tulmi\n Meeting sung ei le in\n10. A tikcu te ah meeting thawk ding: cutin tikcu hman te a thleng mi pawl kha cawhkuan kuan ter lo dingin\n Caan bikhiah cia mi ihsin minute 5 sungah meeting thawk ding.\n Chairman kai tu ding a thleng lo asile midang aiawh hril ding.\n Quarum a kim lo asile minute 15 tiang hngak ih a kim thotho lo asile meeting thawn ding.\n11. Meeting thawk hlanah meeting netabik record pawl siar tul mi siar ding.\n12. Meeting neta bik record (minute) lungkimnak tuah tulmi a um asile lungkimnak tuah ta ding.\n13. Meeting kaitu pawl record tuah ding\n14. Meeting kai thei lo tu pawlin an kai thei lo nak san thu an theihter mi record tuah ding\n15. Meeting onnak cu chairperson in a nei ding\n16. Meeting sungah chairperson in thutlangpi a pulut dingih relkhawm dingin le thuthluknak tuahdingin a kaihruai ding\n17. Meeting kaitu pawl:\n A tikcu hman ah thlen ding\n Thu hla rel ding hrang timtuah cia ding\n Thu sim/rel tikah tawi famkim in rel ding\n Thatnak hrang ruat in thu rel ding\n Thutlangpi pakhatah mi pakhat in voihnih bak thu sim lo ding\n Thutlangpi pakhat hrangah din tikah second 30 ihsin 60 (minute khat) hnak rei lo ding.\n Midang tong lai ah tong lo ding, thawmvang tuah lo ding, aw thian, hrawk thian, khuk aw ai, le taksa cangvaih dan mawi lo tuah lo ding.\n Meeting kaihruaitu, charperson zah thiam ding\n Thuthluknak tuah dingin tamsawn duhnak thlun dingin vote thlak tikah a nehlo tu pawl khalin tamsawn duhnak in thuthlukmi parah a duhtu vekin rualran mi tuanvo a nei ve thotho asi.\n Meeting theh hnu ah thuthluk zomi, phorhsal in buaipi nawn lo ding.\n Meeting thusuak, ziangvekah zo hnenah zo in thu a than ding timi fimkhur ten thu tlangzarh dan thlun cio ding.\n18. Chariman cu meeting kaihruaitu asi ding.\n Chairman pa in amai ruahdan in mipi fehter tum in ziangthu hman a rel lo ding.\n Thutlangpi simfiang dingin thupuluttu in thu a bur in a simsuak hmaisa ding.\n Chairman pa in simfiang bet tulmi a um asile a simfiang hnu ah relkhawm theinak can a onsak ding.\n Zapi lungkim, eltu umlo asile zapi lungkimnak vekin thuthluknak tuah dingin kut banphar in thuthluknak tuah asi ding.\n Duhdan bang aw lo a um tikah mawitawktak relkhawm hnu ah tamsawn duhdan (vote lole banphar) in thuthluknak tuah asi ding.\n Chairperson cu ruahdan bang aw lo a um tikah lamtang a nei lo ding.\n Thureltu pawl lakah zo in thu a rel ding tiah chairperson in tikcu a pek ding.\n A tul asile chairperson in thutlangpi cu a tawpter ding.\n Tongmawilo, tong hrang, el awknak a um tikah a tuldan vekin chairperson in a cawlter hai ding\n19. Meeting thutlangpi rel tikah:\n Chairperson in thupulut tu a ko ding.\n Thutlangpi (agenda) cu mi pakhatkha tin dinpi hnu ah chairperson in relkhawm nak can a onsak ding.\n20. Meeting thutlangpi (agenda) pakhat hrangah cankhiahcia mi neih ding.\n21. Meeting caan bikhiahcia neih ding (2 hours???)\n22. Meeting kaitu pawl thu rel catmi kha casungah khum tengteng ding.\n23. Secretary asilole, a bawmtu in meeting record tuah ding.\n24. Meeting ban zawngah meeting record siarsal ding.\n25. Meeting record/note pawl ret hrimhrim ding\n26. Meeting record sungah a hnuailam pawl a tel hrimhrim ding\n Meeting hmun, ni, can,\n Meeting thutlangpi, agenda\n Meeting kaitu pawl le kailotu pawl pelhnak thu\n Meetingah mikhual ummi\n Thurel catmi pawl\n Neta meeting nak hmun, can, le nithla\n THutlangpi relcat loin tanta mi pawl\n27. Thuthluknak tuahmi ttuansuak dingin ttuanvo pekmi pawl, tikcu can le ziangtin tuah ding timi pawl kimcang zetin ca sungah ngan ding.\n29. Meeting ziangtluk a ttha, tlamtling tlinglo timi meeting ttheh zawngah zohsal ding.\n30. Neta meeting ding hrang ruat cia ttul mi (tikcu le can, hmun) khiah cia ding.\n31. Chairperson in meeting tawpnak a puang ding.\nMEETING TUAH TIKAH FIMKHUR TULMI PAWL, PALH THEU MI\n1. Meeting thupi lungkimnak tuah hmaisa\nMeeting thurel ding pawl cu meeting sawm tikah kuatcih asi theu ding. Cui hlei ah, meeting hram thawh zawngah meeting agenda zohtlang in bettulmi bet, hlon tulmi hlawn in, ziangthu rel ding timi lungkim tlangnak tuah hmaisak a tha. Mi zokhalin meeting thurel dingmi bulpak in kaihbet lo ding.\n2. Thu rel dingmi pawl thu tlangpi khaikhawm ngancia in theih awk ter cia ding.\nMeeting hlanah thurel khawm dingmi agenda thuthawi, (thimnakah, project dinhmun, thuanthu tawi le hmailam hrang hril ding), theihzat, meeting kai hlan amalbik zarhkhat duh ah meeting kaitu pawl siar theih dingin ca in kuat awk theh ding. Cutin meeting kaitu pawlin ziangthu kan rel ding ti an thei dingih a tulmi thu hla timtuah cianak an nei ve ding.\n3. Report pawl meeting hlanah theihter awk ding\nMeeting hlanah pawlkom report, depart report pawl kha meeting kai hlan amal bik zarhkhat duh ah meeting kaitu pawl siar theih dingin ca in kuat awk theh ding. Cutin meeting kaitu ding pawlin atulmi thuhla an rak timtuah cia ve ding.\n4. Thupi pakhat hrangah tikcu rei tuk hmang lo ding\nThupi pakhat hrangah tikcu reituk hmang lo dingin hruaitu in tikcu kilkhawi thiam ding.\n5. Report peknak can a sau tuk hman lo ding.\nA cang thei tawk in report peknak cu report peknak in can hman ding. Thusuh duhmi sannak le simfiangnak lawngin can hman ding. Ca ngan in zem cia mi pawl cipciar report ah telh nawn lo ding.\n6. Chairman in amai duhnak in agenda fehter dingin thu a sim lo ding\nThu pakhat rel tikah a thutlangpi thutawi simfiang hnu ah chairman in amai duhdan mipi thlunter dingin a sim hmaisa dah lo ding. Mipi ruahnak burkhawm hnu ah khaikhawm tu ding asi ding.\n7. Thu pakhat hrangah mi pakhat in a dinzat tawkcin neih a tha.\nAgenda pakhat hrangah mi pakhat in a tuletu ding leuhleuh lo ding. Voikhat dinah second 30-60, agenda pakhat ah voihnih bak din lo a tha.\n8. Meeting theh zawngah meeting tuahdan zohsal ding.\nMeeting theh zawngah meeting kaihhruai dan a fel tawk maw, bet duh, hlawn duh, rem duh, le a tu hnakin thangso deuh, tha deuh, fel deuh in meeting ziangtin kan tuah thei ding, timi zapi ten khaikhawm, zohsal a tha.\n9. Meeting can rei tuk\nMeeting can hithansoh lam pan in reituk tuah lo a tha. Thuhleifuan tampi sim loin thuthluknak tuah thei ding theihlo theihlo thu lawng sim a tha. Meeting reituk tuah lo a tha. Thuburtu pawl, ruahnak suahtu pawlin a hleifuan thuanthu tampi sim lo a tha. Duh/lo timi le ziangtin tuah ding timi lam hawi in thusim, thubur thiam a tha.\n10. Colhcan a tul\nNahzi pa 2 meeting hnu ah minute 15 tal cawlhcan tuah theu a tha.\n11. Meeting kaitu lakah tonglo, ruahnak bur dah lo tu pawlin ziangtin an ruahnak an bur ve ding timi lamzin sangka on ding a thupi.\nMeeting kaitu zapi ten ruahnak suahkhawm thei dingin hruaitu in sangka onsak, hruai thiam a thupi.\nMEETING THA LE THA LO, FIAHNAK THUSUHNAK\n1. Yes/No: Meeting kai nin a um in ihhmuhsuak, nuam lo zet asi maw?\n2. Yes/No: Meeting kaitu pawlin lungkim lozetin thusuhnak an nei maw?\n3. Yes/No: Thu pawimoh rel ngam loin palzut, lantami a um maw?\n4. Yes/No: Mi hrekkhat pawl tong duh loin sup awk mi an nei ti ah na ruat maw?\n5. Yes/No: Meeting kaitu pawlin meeting tamtuk, reituk tivek an phunzai maw?\n6. Yes/No: Thupi hlapi relcat loin meeting tawpter asi maw?\n7. Yes/No: Meeting sungah kaihhruai awkdan, tumtah ruangzingdan, tvp an rel maw?\n8. Yes/No: Caan umlo ruangah thupi hlapi reltheh man loin tanta asi maw?\n9. Yes/No: Mi hrekkhat tongtam hleice, can hmang tam hleice an um maw?\n10. Yes/No: Meeting kaitu hrekkhat pawl tong loin an to men maw?\nMeeting theh tikah meeting kaitu pawlin a tlunih thusuhnak pawn an saangih “yes” a tam poh asile meeting remttul a tam, a tha tawk lo tinak asi.\nHarvard Business School Meeting thukam pahra:\n1. Ziangcan asi ti thei ringring aw: Thou Shalt Always Know What Time It Is\n2. Meeting thupi na theih hngilh lo ding: Thou Shalt Not Forget the Main Reason for Meetings\n3. Meeting golden rule na theih hngilh lo ding: Mipi lakah cawimawi aw la, mimal in sawisel/faksel aw: Thou Shalt Remember the Golden Rule of Meetings: Praise in Public, Criticize in Private\n4. A tikcu lo ah meeting tuah hlah aw: Thou Shalt Not Convene Meetings Outside of Normal Business Hours\n5. Mibur/thahrum hmangin na duhdan lam hawi in thuthluk nak tuah dingin midang nawr dah hlah aw: Thou Shalt Not Use Group Pressure to Logroll Conclusions\n6. Meeting nak hmun cu midang hnatuan siatsuahnak ah hmang hlah aw: Thou Shalt Not Use Meetings to Destroy Others' Careers\n7. Mimal thu le hnatuannak (pawlkom) thu a hran ten thliarhrang thiam aw: Thou Shalt Keep the Personal and the Corporate Distinct\n8. Meeting kaihhruainak ttha bik cu siangpahrang kaihhruainak si loin Democracy asi ti thei ringring aw: Thou Shalt Remember that the Best Model for Meetings Is Democracy, Not Monarchy\n9. Meeting hlan ah meeting agenda pawl tuah cia diamdi in meeting kai tu ding pawl hnenah pe cia theu aw: Thou Shalt Always Prepare a Clear Agenda and Circulate It Beforehand\n10. A tikcu hman te ah meeting tawpter dan thiam aw, thupi thu thluknak tumtah mi tuah ttheh ve ten: Thou Shalt Terminate a Regularly Scheduled Meeting When Its Purpose for Being No Longer Exists\nReprinted with permission from Harvard Business Communication: A Newsletter from Harvard Business School. For more information please visit www.hbsp.harvard.edu. International Communications Industries Association, Inc.


Raal pawl Diremnak - Chinland Today Media\nApril 10, 2010 12:30 am·0 comments\nNa raal kha vansiatnak a ton tikah na lungawi hlah; A rilhbah tikah direm hlah. – Thufim 24:17\n– Luka 10:25-42\nObadiah hi Thukam Hlun sungah a tawibikmi Cabu a si. Hmanseh himi thutawi nganmi sungah kan zate thawn a pehpar awmi thusuh ding thupizet a um. Cumi cu kan raal pawl vansiatnak an ton kan hmuh tikah ziangti’n ka lehrul?\nProfet Obadiah cu Babylon raalkap pawl in Jerusalem khuapi napi ih an dolai ah thu a rak sim. Jerusalem kiang um Edom mi pawl in, raalkap pawl cu khuapi siat ding le minung pawl that thluh dingin tha an rak pek (Saam. 137:7-9). Hivek in raal lam thapetu cu Judah pawl ih unau, an miphunpi pawl an si. Judah pawl cu Jacob ih tefa an si ih Edom pawl cu Esau tefa an si.\nObadiah in an lungawinak parah a mawhthluk hngai, “Nan unau vanduai ni ah porh aw rero hlah uh, Judah siatsuahnak a ton ni ah nan lungawi hlah. Awloksong ih an umlai ah hni suamso ih um ding nan si lo,” tiah a sim hngai (Obadaih 1:12).\nAtu le tu kan siatnak a tuahtu pawl in vansiatnak an ton tikah direm ih lungawi a olte. Asinan Ca Thianghlim in, “Na raal kha vansiatnak a ton tikah na lungawi hlah. A rilhbah tikah direm hlah,” (Thufim 24:17) tiah in sim. Cumi ai-ah zawnruahnak le ngaithiamnak thinlung thawn Pathian in a nun sungah thudik a theihter ding ti zum uhsi! –Dennis Fihser\nTHUK DEUH IH RUAH DINGMI\nBuainak in petu pawl ziangti’n kan tuah ding? (Rom: 12);\nThin sau aw (v. 12), thluasuah pe aw (v. 14), tangdor aw (v. 16),\nPhulei sam hlah (v. 19), siatnak cu tthatnak in neh aw (v. 12).\nPathian kan duhdawtnak cu\nkan raal pawl kan duhdawtnak in tah theih a si.


Raithawinak Nung Hngilh Lonak - Chinland Today Media\nMay 31, 2010 1:43 am·0 comments\n1 Korin 11:23-34\nHimi hi nan hrangih ka pekmi ka taksa a si. In theih ringringnak dingah ei uh. – 1 Korin 11:24\n– 2 Sansiarnak 13-14\n– Johan 12:1-26\nMemorial Day a thlen tinte’n ram hrangah a thimi raalkap pawl kan mang saal ttheu. US ram sungah thinlung kekkuai in ciingmang saalnak hmun hleice pakhat cu Washington DC kiang ih Arlington thlaanmual a si. Arlington ih hleicetnak cu kum upa raalkap hlun pawl le leitlun hmunkip ah a thitu US raalkap pawl ih ruak nitinte ruak 25 tluk an vuimi a si.\nArlington ih hnattuantu the 3rd US Infantry Regiment ih OLd Guard sungtel pawl hrangah a har hleice. Ziangahtile an hnattuan cu miruak zawn le ram hrangih an pumpek awknak parah upatnak pek a si. Old Guard sungtel pawl cu zalennak ih man an hngilh dah lo; ziangahtile nitin ciingmangter an si.\nZumtu pawl khal sualnak ihsin kan luatnak man cu Jesuh a si zia in ciingmang tertu ah Bawipa Zaanriah pek kan si. Sang le Sabit kan hman tinten, “Keimah in theih ringringnak dingah tuah uh” (1Korin 11:24) timi a thupek kan famkimter. Hmanseh ciinmannak lawng si loin thinlung tak teih tuahmi Bawipa Zaanriah ah lungawi nomnak a um; ziangahtile Bawipa Zaanriah einak ah kan ciingmangmi kan taanta lo ding. Kan hrangah raitluan ih a pek awknak kan hngilh lonak ding leilung ah langternak cu Runtu hrangih nun hi a si. – Bilcrowder\nBawipa, ka hrangih Na thih ruangah ka lungawi,\nCalvary tlang ih thinglamtah parah;\nCiing ringring dingin i bawm aw,\nKeimah luatnak dingih Na rak tuahmi. – Sper\nKhrih kan hrangih a thihnak kan ciinman ringringnak in\nA hrangah nung dingin kan nunnak in timtuah.


Laimi le Praise and Worship - Chinland Today Media\nLaimi le Praise and Worship\nFebruary 16, 2015 12:15 am·2 comments\nPraise and Worship le Santhar Mino\nTulai mino tamsawn in praise and worship an duhnak san ih ka hmuh daan cu:-\nHla thu le awnmawi pawl an duh ruangah\nPathian biak daan zalen zetih thlengdanglam duh ruangah\nHillsong pawl ih hruaikaiawk daan cawntlak ti ruangah\nRam sung le ram leng ah “praise and worship” zawngih Pathian biak caan hmang kan tam zet thlang. Hivek, contemporary worship songs ruangah mino tamzet an thazang a thar ih nuam zet in Pathian an thangṭhat. Kan hla hlun deuh pawl ṭhimnakah, “Amazing Grace”, “How Great Thou Art” “Holly Holly Holly” le “It is Well” tivekpawl cu dunglam ah kan taan deuh ih santhar hla pawl, (ṭhangphawk hla) kan timi contemporary worship songs pawl sak nuam kan ti zet sawn thlang.\nMino pawl cun tulai hla ti men hman siloin, Mirang pawlih hla thar ṭhimnakah, “Oceans” “Hosanna” “Mighty to save” “One Way” “Draw me Close To You” “Lead me to the cross” “In Christ Alone” le “How Great is Our God” tivek pawl an uar ih Mirang worship hruai daan vek rori ih cangvaih an duh cih ih a tuah rero tla kan tampi zo. Minopawl cun kan hla hlun pawl dunglet hoih in tulai santhar hlapawl an dum deuh ti nak a si.\nKan kawhhran cio ah praise and worship style zawng in Pathian thangṭhat nuam kan ti tlang khawm ahcun hman peh vivo tlak a si ko. Asinan, kan kawhhran mipi in kan tlin lo ih worship leader pawl khalin kan tlin hrih lo ahcun thiam le thiam lo ih tuah ciamco ding mi thil a si lo.\nPraise and Worship Style ih Hruaiawk A Ṭhatnak\nHlan vek ringring in Pathian thangṭhat a theih lo. OT ih Pathian biak daan le NT ih Pathian biak daan khal a danawk vekin, Laimi pawlih kan Pathian biak daan khal, kan tleng vivo a ṭha. Christian kan si thok ih Pathian kan biak daan vekih Pathian kan ringring ahcun kan ṭhangso tinak a si ding. Ziangahtile, Pathian cu a thlengaw dahlo nan, a hnaṭuan daan cu a thleng ringring.\nMinung le minung hman kan biakawk dan a phunphun in kan thleng rero. Kan nelmi rualpi kan biak daan le mikhual kan biak daan tla a dangaw. Curuangah kan Pathian thangṭhat daan khal aṭha zawngih thleng le rem vivo ding cu thil ṭha asi.\nSanthar Pathian biak daan vekih Pathian kan thangṭhat tikah kutbeng men le hlasak men a si nawn lo, baan phar, laam le khir ih Pathian thangṭhat a si thlang. Mikhual vekih Pathian kan rak thangṭhat ṭheu mi kha santhar praise and worship style ahcun kan rualpi ṭhabik vekin Pathian thangṭhat a si. Pathian vekih thangṭhat si nawnloin rualpi vekih biak le thangṭhat ti khalin kan sim thei thotho.\nHivek lam ahcun Hillsong pawl le contemporary worship song pawlin hmai an hruai ih cawn an tlak zet. Praise and worship style ih kan khawm tikah mino tampi kan phur ih kan lawm, kan Pathian biak daan tla a danglam ih a nuam in a hahdam zet.\nPraise and Worship Style ih Hruaiawk Daan ah Ralring Ṭul\nA nuam zawng lawnglawng siloin, Pathian cu thinlung takin, a duhdan rorin kan biak ngah maw timi a thupi sawn. Kanmah duh daan le nuam ti daan zawngih Pathian biak a ol te. Kan duh daan ih kan biak ahcun kanmah le kanmah thangṭhatnak pe aw kan si ding. Asinan, Pathian ih in fial daan le in duhdaan vekih kan biak ngah lawngah Pathian a lungawi ding.\nKan awnmawi le hlapawl a phur um tuk aw tiih laam rero men ding a si lo. Praise and Worship style zawngih Pathian kan thangṭhat tikah kan kawhhran mipi zaten kan lungawi khawm maw tivek khal zohthiam ding asi. Praise and worship leader pawl lawnglawng tawngpa phurih phur khal a ngah cuang lo. Thlarau in kan khat ngai asile mipipawl khal lawm le nuam dingin kan hruai kai thei ding a si. Culo ih, kan mahte laam le phur ih kan phur ahcun “fanghi” phur a si ding. A rei hlan ah kan laam le lawmnak thli in a sem hlo men ding. Thli ih sem hman a ṭul lo men thei.\n“Praise and Worship” ti cu “Thangṭhat le biak” ti rori a si ko nan, a sullam kan theih daan, kan ruahdaan, hmuitin daan a rak bang aw thei lo ṭheu. Curuangah kan kawhhran le member pawl hrangah praise and worship kan ti tikah ziangmi kan tumtah, Pathian thangṭhat dingah maw, mipi nuamnak ding ah maw, asilole hla hruaitupawlih nomnak ding ah maw, tivekin Pathian in sunlawinak a co ngaingai pei maw timi pawl felte’n kan ruah ih kan lungkim khawm aṭul.\nKan praise and worship hla pawl hi Mirang ta le Kawl ta lehlin sawng vivo men kan si hrih ruangah kan kawhhran cio ah hmuar a nei maw tivek khal ruah ding a si. Mah te lawm ih lawm siloin zapi huap ih lawm thei nak dingah khawruah kan thiam aṭul. Kan nulepa ulenau pawlin teh kan tulai hla pawl, praise and worship hla pawl an sak tikah an nuam in an thlarau a luang maw timi tla ruah ding.\nPathian Biak Daan Dangdang\nLaimi cu kanmah te lungpuak ih Pathian thangṭhat hnakin midang zoṭhim ih Pathian be rero kan si hrih. Tui kan khawm daan pawl khal hi kan thleng danglam ngam lo, midang khalin hivekin an tuah tiih fehpi rero lai miphun kan si. Thil ṭha tuk lo khal kilkhawi vivo zuam zetpawl kan si. Tui praise and worship kan timipawl khal hi midang hnen ihsi kan zir mi thotho mi a si.\nAnmah vek ih kan ti thei lo caan khal a tampi ding. Ziangah tile, Miranpawlih Pathian biak daan le kan Laimi pawlih kan Pathian biak daan a danglamawknak a tampi. Curuangah hivekin mi khalin an tuah ti hnakin, kan kawhhhran ah kan tlin maw, kan Laimi hrangah a ṭha maw tivek khal ruah tel a ṭul bet. Ziangkim lak luh hmuahhmo men ding a si lo. Nga thliar bangin thil ṭha le sia kan thliarhrang thiam a ṭul.\nMirang pawl in awnmawi khawvel le nunphung ah in ciah neh tuk ruangah Mirang hla thu kan theih sun mi tla napin kan thinlung sung ah hna a rak ṭuan caan tla a tampi ko. Cuvekin, an awnmawi pawl kan dawt duahdo le kan uar tuk ruangah hmuar nei zet ih kan ruah caan tla a tampi. Mino pawlin sunglam hlimnak le lenglam hlimnak tivek khal kan thlir thiam a ṭul zet.\nThangṭhatnak Hla Phuahtu Pawl Hnen Ah\nLaimi in Pathian Amah rori thangṭhatnak hla kan neilo lawlaw ti tluk a si. Tui Mirang pawlih praise and worship hla kan uar tuk nak san khal hi, an hla thu ruangah a si. Pathian Amah rori thangṭhat upat peknak hla tampi an nei. Thimnak ah, “Nang cu sersiamtu na si, Thianghlim Thianghlim Bawpai” tivekin Pathian ih thiltitheinak le a ropitnak thangṭhat hla rori tampi an phuah suak. Cutivek cu sah tla a nuam zet.\nTui kan Lai hla pawl cu bualpak ih Pathian theih daan, bulpakih Pathian kan parih a ṭhatnak langternak hla a tam tuk. Pathian ropitnak le sunlawinak hrang thangṭhatnak hla 100% a um tuk lo. Tui kan lai hla Pathian thangṭhatnak hla pawl kan zoh tikah, Pathian lam 50%, minung lam 60% tivek zawngin thangṭhatnak hla kan phuah mi a tam deuh.\nCuruangah ṭong dang zawngin kan sim asile, hla nepnawi, hla ṭukṭak a tam deuh ti khalin kan sim thei ding. Mipi, zapi huap ih Pathian thangṭhangṭhatnak hla a mal tuk. Santhar mino tete pawlin midang hla daw lo dingah kan hla phuah thiam pawlin hla thar, Praise and worship hla pawl tam sinsin in, in phuah sak thei sehla kan ṭhathnem pi zet ding ka zum.\nPraise and worship zawngih caan hman kan uar vivo ding. Worship leader pawl khalin nun hlan ih thlacamnak nei sinsin uhsi. A hla sak lawng duh a theih lo, Pathian thu sungih um le a thu thlun hnu lawngah hla in hmuar a nei thei. Worship kan hruai tikah kan mipi ziangtlukin an thaw ti khal zoh thiam ding.\nMipi pawl khal thil thar zir uar ding. Hla thar khal zir uar ding. Thiam tum vivo ding. Hlan nun le hlan thil kaih fengfeng tum lo ding. A ṭul daan ih zirih thlengawk thiam ding. Jesuh dungthluntu kan si vekin, hminṭhatnak dingih cangvaihnak lam hnakin Pathian biak am sawn ding. Tulai kawhhran tampi cu Pathian hna kan ṭuannak ah kan buai tukih Bible siar le thlacam kan man lo ṭheu. Pathian biaknak caan riangri kan nei thei lo.\nRokhar Thang says:\non February 16, 2015 at 5:31 am\nUk Lian, Na ngan tha ka tituk. ih Megazine pakhat khat lo le Kawhhran tlau tivekah rak lo suah sak sehla a ngah kem. Thuhla in rawn sim lehaw.\non February 16, 2015 at 6:29 am\nDear U Rokhar Thang,\nA ngah tuk sokhaw.


Kum 8 Lai Thantlang Ih Zu Khamnak An Tuah Mi An Hlawhsam - Chinland Today Media\nMay 3, 2017 3:21 pm·0 comments\nChin ramkulh, Thantlang Khawpiih kum 8 sung rori, Zu zuarlo dingih khamnak an rak tuahṭheu mi le mipi pawl hrangih theihzirhnak an pek ṭheu mi pawl cu an hlawhsam tiin Irrawaddy thuthang cun a tarlang.\nHi thu hi Thantlang Pastor Lawng Benk (hmin ngansual a si ding a zum um) ih a sim mi sirhsannak in a ngan mi a si. Thuhramlaknak ih a ngan dan ahcun, 2006 ihsin Thantlang khawpi ah Zu zuar ding khamnak daan suah dingin Chin ramkulh a cozah hnennah dilnak an rak tuah. Asinan zu zuar le a thuthiar ih zu in cu an tam zet thotho.\nCutin cawhkuannak le hremnak tete pawl tuah asinan an hlawhsam. Duhphorhnak mi 2000 lenglo in neiin khamnak daan ti nung dingih lungkimnak mi 1300 lenglo in an hmin an rak nem nan an hlawh sam.\n2010 ah Baptist kawhhran in kawhhran sungtel pawl hnenah zu zuar pawl cu kawhhran dan ihsin suah an si dingih thihhloh niih vui awknak khal tuah a silo titiangin khamnak a um nan, Myanmar ram pumhuap ah zu zuar siannak a um ruangah Chin ramkulh Thantlang ah Zu khamnak hi an hlawh tling theilo.\nThantlang khawpi hi mipum 50000 lenglo Chin mi umnak hmun a si.#


Falam Chin Women Development Society - Chinland Today Media\nNovember 4, 2008 9:28 am·2 comments\nNi 01-11-2008 ah Delhi ah “Falam Chin Women Development Society” dinsuak a si. Delhi ih Falam Chin pawl hin duhvekin politic le nunau lam hmaisawnnak dingah kekar lo in a thei aw ih ruangah FU(D) upa thuruat thiam pawlih tawlrelnak in le mipi tampi lungkimnak cun “Falam Chin Women Development Society” cu mipi tamzet puangkhawm aw in dinsuak fel zo a si.\nHi FCWDS pawlin nasa zetin ram le miphun hrangah hna tuan an tum. A hleice in Delhi sungih kan Falam Chin harsa rethei bawm ding in tumtahnak a nei. Cun, Delhi ih Chin Falam pawl hi napin politics ah hmasawn dingin tan a la tum bet. Nunau cathiamlo le theinak tlasam pawl hrangah seminar tuahsak ding khalin tumtahnak sangpi a nei.\nHrilawk ni ih mipi pungkhawm pawl cun a hnuailam ih tarlang mi pawl hi hruaitu dingah rinsan in an thlang suak.\nPresident : Pi Hrang Tin Sung\nSecretary : Mai Laizo Cer Hngel\nTreasure : Mai Siang Tial\nMember : Nu Lal Nei Mawi\nMember : Mai Lal Hnem Par\nHi hrilsuah mi pawl hin midang bawmtu ding an hril bet lai ding ih hna tuan khal an zem aw vivo lai ding. Cun daan hrampi khal an tuah fel lai ding.\nIndia Chin Mi 700 In Nunau Humhimnak Hrang Lamzawh\non November 4, 2008 at 12:14 pm\nDuhdawtmi FCWDS Nubu pawl,\nNan thil ti daan tete hi ka zoh i ka lo lungkim pit ve ngaingai. Falam nubu pawl in Midang hrangah nun tam nei thei ding in le kan tong kan miphun kil khawi hi thu pi zet in tan nan la i ka lo upat zet. Falam fala pawl hin Falam tlangval pawl ih hahiau ding khop in mawi ding le tha ding in siseh(ziangah ti le a tlangpi ah falam mipa pawl hi an tha ih falam nunau lan tu an tam in ka hmu deuh, Falam fala khal in hnam dang kan uar deuh maw cu thei hlah), sankhat kan nun sung te ah Pathian hmin sunsawinak ding i tan khur la tlang in rualremnak nan tuah suak thei ding a si tin ruahsannak tumpi ka nei. Bawipan nan tumtah mi tlunah run lo mal sawm hram seh!\nNubu a duhdawt ve ringring tu,\nhitivek ih NUNAU society din suak thei a si hi lungawi um zet a si.Kan Falam mi pawl hrang ah hnangam nak nai nai a si.Ruahnak pe tu Delhi ih Falam upa pawl par ah lungawi nak nai nai a si.Hamilam thanso nak dingah pathian in hruai vivo hram seh.


Kachin Ram Buainak Reh Thei Hrihlo - Chinland Today Media\nKachin Ram Buainak Reh Thei Hrihlo\nJanuary 26, 2013 12:54 pm·0 comments\nBBC News : Kachin ram ih buainak, kawl ralkap le Kachin ralkap pawl kahawknak cun rehlam a pan thei hrihlo ih, 26.1.2013, Zarhte Ni zinglam 12:07 am ah khan kahawknak a thleng lala. Hi kahawknak ah mithi an um le umlo, hliamhma tuar an tum le umlo thuthang theihfiang ngaingai a um hrihlo.\nCun, Magwe ramthen sung ih hluatdaw U Hla Swe cun, “Kachin ralkap pawl hnen ah sui kut thawn ra ding in kan sawm ringring ih tuini tiang an ra duhlo. Curuangah, sui kut an duhlo asi ah cun, meithal mu tampi an hnen ah kan kuat leh ding.\nRamdang khal ah, an ramsung ih meithal keng pawl thawn rualremnak an tuah theilo ah cun, cozah in um nawnlo ko a tuah theu. Lehhnu ah cuvek ih tuah leh tla an tul leh men ding. Tui ka relmi hi cozah thusuak cu asi ciahlo, keimah bulpak thuruahnak asi” ti in BBC thuthang ah asim.\nKawlram Ah Eithupnak Um, Zohfiahnak Nei Ding\nKawlram Sung Buainak Thleng Lala\nRam Thu Ruangih Thawngtla Mi 18 Kawlram Cozah In Suah\nUS Ambassador Ih Tongmi Kawlram Cozah In Duhlo\n88 Generation Tlawngta Hruaitu Pawl Suu Kyi Lam Tang\nChina Ram Ah Kawlram Cozah Le KIA Thurelnak Nei Ding


Myanmar Ah Netherlands Ram Lalnu Tlawng Ding - Chinland Today Media\nMarch 23, 2015 1:12 pm·0 comments\nNetherland ram lalnu Máxima cun tuithla cem lam ah kan ram sung ah a tlawn tum thu a fiang zo tiin Netherland ram thuthang cun an tarlang. A tlawn tumnak sanbik cu sumpai lam ṭhansohnak ding hrang tawl rel ding mi thu thawi pehpar ih thuhla tawlrel dingah a si.\nNetherland, Dutch ti khalih theih rampi hi European ram ihsin kan ram sungih ṭhansohnak lam tuah bawm dingih thinlung petu ram a si ih, President Thein Sein khal 2014, September thla ah an ram a rak tlawng dah hngehnge.\nTuiṭum ih a tlawnnak ding sanbik cu microfinance; miharsa pawl hrang sumkhawlnak, sum cawi theinak le cangsualnak ihsi dahkhamnak (insurance) pawl tuahsak theinak ding hrang ih hmalaknak nei dingin a si.\nDutch ram hin leitlun hminthang ih an tuah mi Heineken beer tuahnak zung khal 2014 ihsin kan ram ah an ong zo ih culawng siloin mipi hrang thil neuhneuh ṭul mi te pawl tuahtu Unilever cet zung pi pahnih khal a onsak zo.\nNetherland ram lalpa hi King Willem a siih a nupi Máxima hi sum lam ṭhansohnak ding hrangih UN ih sungṭuan lubik; UN Secretary General’s Special Advocate for Inclusive Finance for Development a si.#\nMalaysia Vanzam MH17 cu Pukpi PUK thawn Kapmi A Si


Nigeria Ram Christmas Ah Thihnak Thawn - Chinland Today Media\nNigeria Ram Christmas Ah Thihnak Thawn\nDecember 30, 2012 11:06 am·0 comments\nABUJA, NIGERIA ( Worthy News ) : Kan dung zarh ihsin Nigeria Christian pawl cun, tui kum Christmas ah thihnak umlo in, him tak ih Christmas hman asi theinak dingah ti in leitlun ih um zumtu zate hnen ah thlacamnak ngennak an rak nei. Tuikum ah himdamten an hmang ngah ko ding ti ih an ruah lai ah, Christmas hmuahzan, December 24 zan ah Christian pawl cun thihnak an tuar.\nCumi zan ah kawhhran tamtak cun khawmnak an hmang ngamlo ih, khawmnak neih asinak hmun ah cun Boko Haram pawl cun siatsuahnak le thihnak an thlen lala. Perianear ih ummi Evangelical Church of West Africa ah, Muslim misual pawl cun meithal thawn khawmawknak ah lut in pastor le an lak ih mi 5 pawl cu a hmun ah an kap that hngal asi. Cun, an biakinn cu meisa thawn an urkang theh.\nThe African Free Press cun, zinglam ah ruak 6 sar asi thu a tarlang. Cun, Maiduguri ih First Baptist Church khal ah cumi zan thotho ah misual pawl cun thihnak an thlen ve. Khawmawknak ah lut in an meithal thawn kawhhran upa pakhat le khawmtu mi 5 pawl cu an kap that hai. Kum 2009 ihsin Boko haram pawl hin, Christmas tikcu can ah Christian pawl hi an that duh cuang ih, Christmas cah ih an thah mi hi mi 100 tluk an ti thlang ih, a zate in Christian mi 3000 tluk in thihnak an tuar hai asi.\nNigeria Ram Ah Biakinn Nawkkang\nNigeria Ram Ah Christian Thahnak\nJesuh Khrih Zumnak Ruangah Ah Nu Le Pa In Hnatuan Ter\nNigeria zumtu pawl 2012 Christmas hmang ding thinphang\nBoko Haram Pawlih Kaihmi Pastor Tlansuak, Midang 27 Thlah Zalen\nNigeria Ram Zumtu Hremnak Luarnan Zumtu Pung Thotho


Rohingya Pawl Fa Pahnih Lawng Neih Siannak Suu Kyi In Dem - Chinland Today Media\nRohingya Pawl Fa Pahnih Lawng Neih Siannak Suu Kyi In Dem\nMay 28, 2013 3:40 am·0 comments\nKa ram ih hnam nauta tiih kawh mi Rohingya pawl parih fa pahnih lawng nei ding tiih dan an tuahsak mi cu Aung San Suu Kyi in minung covo bangran lonak a siih daan leng a si ti khal in a ti.\n1994 ih a rak tuahsak mi hi daan hi Rakhine ih um Rohingya Muslim sakhua thluntu pawl hrang lawng ah a siih, a tak ih hman ti cu a rak um lo. Tu nai ah Maung Daw le Bu Thi Daung ah hi daan hi hmanthok dingin thusuah a um. Ziangvek cekci ih tuah ding ti cu theihfiang a silo.\nHi daan an tuahnak san cu Rahingya Muslims an pung vivo ding tiih phan hluanak ruangah a si. Mi tamsawn Rohingya 800000 lenglo hi Rakhine ram ih hi khawpi pahnih an um tlang piih, buukthlam te ih um mi an si deuh thluh. Hi pawl hi kan ram mi ah rampi acozah cun a pom lo mi miphun pawl an si.\nHi miphun pawl hi United State cun kan ram nitlaknak thlanglam ih um miphun nauta leh hremtuar bik mi iphun an si ti khal in a hminsin hai mi an si. Kan ram acozah pi cun Bangladesh ihsin ra vai lutmi Bengali pawl an si tiin a hminsin hai ve thung.\nPi Suu Kyi Sunglawizet In Thailand Thleng


Himte Ih Ret - Chinland Today Media\nHimte Ih Ret\nOctober 17, 2010 12:41 am·0 comments\nKa duhdawtnak sungah um ringring uh. – John 15:9\n– Isaiah 50-52\n– 1 Thess. 5\nSuper Market ah pawpawleng a senmi pakhat cu ka thinlung sungih suak vekin ka lei. A lenglam ah “Ka Lo Duh” timi cangan a um. Ka mawttaw sungih thilri pawl ka sanlai ah ka kut ih ttemmi hridai ka thlah ngah pangih cuih pawpawleng sente cu a zam suak. Ka hun zoh ih tlunvan ah a kaiso vingvo. A rei hlanah hmuh ban nawn lo ah a hlo cih ta.\nA caancaan ah kan nunnak sungah kan duhdawt awknak hi a cem ih a hlo saal ttheumi thu cuih thilcangmi in i ruatter. Fa le pawl thusim ngai loin an tlan hlo, kan duhdawtmi nupi-pasal in in hnong, sungkhat unau pawl in in taansan.\nHih leitlun duhdawtnak cu fek lozet ttheu hmanseh Pathian ih in duhdawtnak cu kumkhua a hmun ringring. Jesuh in rintlak a simi Amai’ duhdawtnak sungih um ringring dingin in sawmmi hi kan rin thei a si (Johan 15:9). A hnenah nunnuam hnangamzet in him teih um ding in duhsak a si.\nPaul in, “Amai’ duhdawtnak ihsin zianghman in in tthen suak thei lo ding ti hi fiang tein ka zum a si: thihnak in siseh, nunnak in siseh, vancung ih a ummi vanmi le uktu le huham neitu pawl in siseh, atu san siseh, hlanlai san siseh,..” in tthen thei lo ding a ti (Rom 8:38). Khrih Jesuh cu Rundamtu ih kan pom ngah hnu cun Pathian ih duhdawtnak cu kumkhua kan taa a si.\nNa nunnak ah duhdawtnak a hlo dah maw? Pathian ih duhdawtnak sungah um ringring aw. Amah ih kilvennak sungah thinlung hnangam te le himdam tein na um thei ringring ding. – Jennifer Benson Schuldt\nKhuitawk hmanah himnak a um lo,\nRuntu duhdawtnak hlei in;\nA saang van Arsi tlunah siseh,\nVate buu lak khal ah. – Berg\nKan rundamnak cu a fekzet,\nziangahtile Pathian Ttongkam cu a dik a si.\nJesuh Hrangah Me pawl\nMikip In Hla An Sak\nA Dikmi Ziin Ih Tlan


Mai Miza Lian Mawi: Miss Chin Community Australia Tonsuhnak Tawi - Chinland Today Media\nMai Miza Lian Mawi: Miss Chin Community Australia Tonsuhnak Tawi\nMay 31, 2016 4:06 pm·0 comments\nAustralia ih Chin-mipipawl ih puai an sunsakbik mi pakhat, Chin Kum Thar puai -2015, Adelaide khua ih an hmannak ah, a hmaisabiknak lengdawh mawi hrilsuahnak an nei ih Mai Miza Lian Mawi (19) cun pakhatnak a ngah a si.\nAustralia ih State dangdang ihsin lengdawh mawibik zuamawnak ih a teltu mi 8 lakah Mai Miza Lian Mawi cun Miss Chin Community Australia sinak lukhum mawi a khum ngah ih laksawng a ngah ih hleiah a zuk cu calendar ah an tarlang cih a si.\nMai Miza Lian Mawi hi Pa Thawng Bil Lian le Nu Mawi Sung ih fa lakih 5 nak, nunau lakih fahniangbik a si. Falam khua ah a suak ih Kalaymoy le Yangon ah tlawng a kai hnu ah leitlun khaw nuam le umnak hlawhbik Melbourne, Australia ah a zirnak peh dingah a thleng.\nA tu ahcun leitlun ih a duhbikmi awnmawi-lam zir in a caan a hmang ih Melbourne ih Falam kawhhran tumbik ECCM kawhhran ah piano tumtu khal a si.\nA hnuai ah Chinland Today in Mai Miza Lian Mawi, Miss Chin Community Australia thusunak kan tarlang a si.\nChinland Today- Miss Chin Community Australia sithei dingah ziangtluk timtuahnak na rak nei?\nMiza Lian Mawi: – Miss zuamawknak ah hi keimah tawkten cun karak timtuah aw ve nasa. Angki le pakhatkhat tivek hawl ah, cule mipi hmai ih mit hmai ret daan ding pawl siseh feh daan ding pawl tla caan pek in ka rak timlam aw ve nasa.\nChinland Today: Miss hrilnak hi nuamnak phun ih tuah asi ko nan, ziangah zohthimtlak le thungaithlak in na zuam?\nMiza Lian Mawi: – Minung hi ziangkim kan tuahnak ah nomnak men khal, ziang vek thupi lo le fatebik te hman ah thabik le mah ih tithei tawk in zuam ding hi a thupi tuk tin ka hmuh ruangah a si.\nChinland Today: Miss na zuamnak ihsin na zir suahmi, na hmuhtonmi pawl?\nMiza Lian Mawi: Miss ka zuamnak ihsin ka hmuhsuakmi cu Laimi nunaupawl hi kan rak menlo. Mawi lo tuk ah kan zaten kan ruat awk theu, asinan mivekin kan vun ceiawk cun kan mawi thluh.\nCubet ah fimthiamnak lam khalah kan thangso vivo, kan tongkam le kan um daan ziaza in hmuh thei a si. Cunah Mirang lak khalah mah le mah rinsanawknak nei takin tlangleng ding kan si ti hi a si.\nChinland Today: Nunau ih mawinak hi a ziangbik a si, ziangtin na simfiang ve ding?\nMiza Lian Mawi: Nunau pakhat ih a mawinak cu a mah le mah a rinsanawknak, taimaknak le Pathian duhdawttu si hi a si ti’n ka hmu. Hmel le ruangrai pawl hi lenglam mawinak lawng an si, rei a daih lo timi kan thei thluh ko.\nNunau pakhat nih confident (rinsanawk) ten ziang kim a tuah ih felfai te le taimaksuah nak thawn a tuah ahcun mi’h mit ah siseh Pathian mithmuh ah siseh duhnungza ah an cang. Cunah nunau zaten ziangvek ruangrai leh hmel kan va nei hman ah Pathian kan tihzah ih ziangkim kan tuah ah taimaknak le confident ten kan tuah ahcu kan mawi thluh tin ka hmu a si.\nAustralia ih Chin Kum Thar Puai 2015 LIVE ih Na Zoh Nak Ding San 5 Pawl\nAustralia Chin Mi Kohhran Pali In CNF/A $7000 In Bawm


Cuih Hmin - Chinland Today Media\nDecember 13, 2012 12:44 am·0 comments\nBible Siar Ding: Tirh. 5:17-31\nHipa hmin in thu nan zirh nawn lo pei, tiah fekzet in thu kan lo pe zo ti nan thei lo maw? Asinan nan tuah thotho.\n– Tirh. 5:28\nKan nunphung in thlaraulam pianzia a phunphun cu thapeknak a um lo ahcun a zawi thei thluh. American mi hmaisa Red Indian pawl ih biaknak ihsin thok Nisuahnaklam rammi pawl ih biaknak tiang tel in thlaraulam cangvaihnak hmuahhmuah … Jesuh hmin kan saal hlan tiang cu nuncan ziaza tthatnak dingah ti’n an pom thei thluh! Curuangah raalrin a ttul.\nTirhthlah (apostle) pawl san ah himi vek buainak (problem) an rak tong dah. Anmai’ san ih biaknaklam hruaitu pawl in “hi mipa hmin” in thu nan zirh lo pei ti’n fekzet in thupeknak an tong (Tirh. 5:23). Khamnak nasatak um cingin tirhthlah pawl cun an thu cu an ngai duh cuang lo.\nKannih tla nunphung tangah kan um pang maw? Pathian thu cu kan rel nain Jesuh hmin kan saal ngam lo pang maw? Thlaraulam thu cu kan sim na’n Thlarau Thianghlim thu sim ngam lo tla kan si pang maw? Thlaraulam khihhmuh awknak cu kan zirh na’n Bible zirh loin kan um pang maw? Asilole tirhthlah pawl vekin milai thu hnakin Pathian thu sawn kan thlun?\nKan ral pawl ih theih duhbikmi cu Jesuh ih hmin lawng hi a si, a hnekih kan hnek ciamco lo ahcun. Vansiatnak ah, Christian pawl in Jesuh hmin cu midang hnenah lo theih lo ih cosang dingih va hneknak in kan siatsuah ve. Tihzah upatnak thawn Pathian hnenah pan dingih sim si loin.\n“Jesuh” hmin cu mikip hnenah an lunglut dingin neem te’n sim uhsi!\nBawipa, Rundamtui’ hmin cu ziangti’n ka sim ding ti in theihter aw.\nMi hnenah Jesuh hmin sim ngam loin ka um maw? Dodalnak um lo te’n Rundamtui’ thu mi hnenah ziangti’n ka sim pei?


Benjamin Sum Thuanthu In Thazang Ka Ngah Tuk Lawlaw- Actress Naw Phaw Eh Htar – Vapual Auaw\nLemcangthiam Naw Phaw Eh Htar cun Benjamin Sum cu a hna ah zuam tuk mino tiin a rel hnuah a thuanthu in thazang ka ngah tuk tiah a rel peh.\nNaw Phaw Eh Htar cu Benjamin Sum ih hla fing hnihnak “Khatlam Inn Ih Fala Nute” timi ah lemcangtu a si ih Benjamin Sum hla ah lem a cang cu social ah thluntu a ngah deuhdeuh. A hlan khalah lemcangthiam milar le mipi duh co zettu cu a si hrimhrim nan, Benjamin Sum hla ah lem a cang cu Benjamin Sum mipi tamzetin social ah an thlun cece ih mani August 20 ah thluntu One Million a kim thei thu a tarlang. Benjamin Sum thawn lem an cang tlang thei cu nuam a ti ih a hla pawl khal a duh zet thu Naw Phaw cun a rel rero zo.\nTuiṭum khalah Naw Phaw cun “Myanmar Idol season 4 ṭheh ah kan kawhhran in kan hnenih khawm dingin Benjamin Sum an sawm cu a ra ih an sungkua thu in tetti-khannak a nei. Cumi ka ngai ,ka theih tikah thazang ka rak ngah tuk. A thuanthu cu ruah ding tlakzet a si ih hitluk nauhak in a tong tam nasa tiah ruahnak tiang ka neih phah. Cuvek caan ah amah vek kum note a dingtluan thei vivo cu thazang rori a si. Cumi khawmnak ihsin thei aw kan si ih Online in kan biakawk hnuah hnaṭuan tlang thei kan si.\n“Online ih kan rel khalah kan duhdan cipciar zetin kan rel ih lem kan cang taktak cu a rak remcang tuk phah. Harsa zet dinhmun cu a paltlang vivo tikah thiltha a tong vivo zo. Nufa te an si nan,a hnenah duhdawt lainatnak a khat. Cumi tlunah thapetu mipi a nei tam tukih amah thapetu mipi pawl cu duhtawk taktak ih amah thapetu an si. Hmailamah ziangtin mipi hrang ke a kar vivo ding timi cu amai kut ah a um ih tuhrih ahcun a zuam nasa tuk. A zuam tlunah ziangmi a ṭul timi khal a zohaw thiam ih a hna ah thinlung a pe. A theih lomi midang sut ding khalin a khul a fung lo lawlaw a si,” a ti.\nMyanmar Idol season 4 zuamawknak ih tel mi tamzet cun bulpak in hla an suah cio nan, tuini tiang one million kim thei zohtu nei zohman an um hrih lo ih Benjamin Sum cu a hla 2 rori in zohtu ngah tuk le MILLION kim veve zo an si. A hla hmaisa sawn cu nikhat le nazi 6 ah One Million zohtu an kim thei ih a hla neta sawntu cu nikhat hman ṭul loin nazi 15 sungah zohtu one Million kim thei a si.


Nu-ei In Nungcung In Fa-ei Phum - Chinland Today Media\nNu-ei In Nungcung In Fa-ei Phum\nSeptember 27, 2014 2:03 pm·0 comments\nIndia ram, Agra, Pachchim puri area ah Archna timi Nu, kum 22 cun an Pa’i Fanu (a Fa-ei) kum 6 mi cu nungcung in a phum ti’n Oneindia News in a taarlang.\nTui zarh tlawngkai nikhat ahkhan Budh Vilas Tiwari cu a fanute Subiksha a hloh ruangah palik hnenah simtheihnak a tuah. Archna cun a Fa-ei a that ih a phum ti thu kha a Tupa hnenah a rak sim. Cu’i a Tupa in palik a sim ih tlawngkai nithum ah Archna cu kaih asi.\nA phumnak hmun zoh dingah palik pawlin an hruaiter ih an va zoh. A phummi cu an lai/phorh saal. Cutikah nungcung ih phum asi ti theih asi tiah palik pakhat in a sim. A phum laiah a kaa sungah puansia a thunsak bet ti asi.\nPalik pawlin Archna cu thusuhnak an neih tiakah tuih ka cawilaimi, ka fapa (kumkhat le hrek) ih hmailam hrang ka ruahtuk ruangah asi tiah a sim. An innsang ih sumlut hmuahhmuah hi Subiksha fimzirnak hrang lawnglawngah asi thluh pang ding ti ka phan ruangah asi a ti.\nNupi Ih Hiarnak Zulh Thei Lo Ruang Ih Tthen-awknak


Sweden company in Covid 19 Nathrik 98% Thattheitu Mouth Spray tuahsuak | Falam Online Media\nSweden company in Covid 19 Nathrik 98% Thattheitu Mouth Spray tuahsuak\nJuly 23, 2020 July 23, 2020 admin\t0 Comments covid - 19\nCovid 19 in leitlunpi a nuai nak thla 6 a rei thlang ih coronavirus ruangih mithi khal a ni nii in an pung vivo. Leitlun ih suakdahkeel lomi nathrik a si ruangah a tidam theinakding sii khal an hmu thei hrih lo.\nMithiam pawl in cangthei tawkin nathrik kham danding zirnak an nei rero ih leitlun ram 120 luan in Coronavirus kham thei nakding sii hawl in an buaipi rero. Tufangah, leitlun ram 120 luan ih buaipi mi nathrik khamnak sii lak ihsin vaccine 21 pawl cu minung taksa parah test nak an nei rero lai.\nMithiam pawl in Coronavirus that thei danding khal an zir rero ih, tu ah, Sweden life science company Enzymatica cun an mai` company suah mi ColdZyme Mouth spray (kaa ih kaap cii) in minute 20 sungah kaa le hrok ih ummi Covid 19 suaktertu nathrik SARS-CoV-2 cu zaṭek 98.3% (1.76 log10) a that thei ti`n an phuang.\nEnzymatica company cun, “ColdZyme Mouth spray in Covid – 19 suaktertu nathrik SARS-CoV-2 le kaa, hrok ih bacteria dang ummi pawl cu zaṭek 98.3% tluk in minute 20 sungah a that thei. Cuhleiah khawsik, luna, khuhkhuh tlaangraai khal a ti dam thei” tiin ca an suah.\nColdZyme Mouth spray ih hnaṭuandan cu American company Microbac Laboratories Inc in international testing methods hmangin test nak an nei mi a siih kaa, hrok ih um SARS-CoV-2 nathrik le bacteria dangdang ummi tamsawn cu minute 20 sungah a that thei ti`n Enzymatica company in a ti.\n← US ram ah LingHnin, tsunami Darkhiing a Awn\nTipithuanthum tawdeng ih Leikua “Green Banana hole” sungah Lut an tum →


‘Wa’ Palai In, “Tuiṭum Ramsung Buainak Cu Kawl Miphun Pawl Buainak A Si, Kan Tello Ding” A Ti – Meifar\nMyanmar ramsung ih um mahten ukawknak ngahtu ‘Wa’ palai in, “Tuiṭum Myanmar ramsung buainak ah zovek khalin uktu cozah ṭuan khalsehla zawi lam khalah kan um lo ding. Kawl miphun pawl ih buainak a si, buainak a sosang lonak dingah kan tello ding” a ti.\nMay 30, 2022 ah Min Aung Hlaing le United Wa State Army (UWSA) Vice-Chairman U Lo Ya Ku cu Nay Pyi Daw ah an tongaw ih ramsung buainak ah an tello ding thu a sim thei. Wa palai in tuiṭum ramsung buainak cu ralthuam thawn cinfel a theih lo.\nRamdang pawlin Myanmar ramsung buainak cu cinfel an tum rero nan a netnak ahcun ramsung ṭuanvo neitu pawl lawngin an cinfel a ṭul a ti. Ramsung buainak cu tongaw khawm in cingfel lohli dingin Min Aung Hlaing hnenah a sim thei.\nWa palai in mahten ukawk theinak State pakhat dinsuak dingin a dil. Rampi ihsin suak an tum lo ruangah a si lo ih kilhim awknak le rorelnak siar lo ahcun mahten ukawk an tum thu pawl a sim thei.


Mipa Pakhat In, “Pasal Nei Zo Nunau Pawlin Online Hmang Ding Nan Si Lo” A Ti – Meifar\nMarch 25, 2022 admin Lawrkhawm 0\nMalaysia nu Syaza cu online fehtlang in mipa pakhat in a bia ih, “Pasal nei zo na bang lo tuk” a ti. Syaza in, “Pasal nei pawl cu ziangso an um ih?” a ti.\nMipa in, “Pasal nei zo nunau pawlin online an hmang nawn lo, innsung ah an um men. Lenglam thilri thawn an pehtlaih aw nawn lo, pasal nei cingih online hmang pawl cu keimah vek mipa pawlin an lo theithiam lo ding” a ti.\nKum 28 mi Syaza in, “Ka Status khalah pasal nei zo tin ka retaw ko, ka pasal thawn kan zuk pawl khal ka tarlang ṭheu nan himi vek mipa pawlin in rung bia ringring ih ka rak block ṭheu” tin media hnenah a sim thei.\nOnline mipi pawlin, “2022 kum a si zo ih nunau khal zalen zetin an um thei ve. Nunau pawl khalin leitlun thilri pawl an hman ve thei, pasal nei zo nunau pawlin online an hmang thei lo ding asilen nupi nei zo mipa pawl khalin an hmang ve thei lo ding. Hivek mipa hi ka pasal arak si lo cu ka lungawi tuk aw” an ti.


Covid 19 Nathrik rim Theithiam Dingin Ui Fim an zirh suak | Falam Online Media\nCovid 19 Nathrik rim Theithiam Dingin Ui Fim an zirh suak\nJuly 27, 2020 July 27, 2020 admin\t0 Comments covid - 19\nUico, an fim zia le mithiam pawl ih training mi phei cu, ṭangkai zetmi minung bawmtu ah an suak thei ti cu mitlangpi theih mi a si.\nRampi cozah, ralkap pawl khalin an sor ṭangkai zetih boom, meithal, thilpuakthei le riittheihsii rim lawng si lo in cancer natnak ṭhenkhat, malaria le nat cii dangdang rim theithiam dingih zirhmi ui fim khal an um ih, tukhalah, Germanay, University of Veterinary Medicine Hanover mifim pawl in coronavirus nat neitu ciil rim le midam ciil rim theithiam dingin Uico an zirh suak thei.\nUi fim, thil rim hnim thiam uico 8 pawl cu Covid – 19 mina le midam ciil, kan taksa ihsin suak mi taksathliing hmangin an zir ter ih zarhhnih sungah zaṭek 94% rorin an hlawhtling a si.\nBiochemistry of infections thiamsang, zir nakih telvetu Professor Maren von Köckritz-Blickwede cun “kan damlo tikah kan taksa sungih suakmi thilthliing, ciil tivek rim pawl khal a thlengaw thluh. Cumi rim in uico in a theithiam siding” a ti.\n“Abik in tui` kan zir suak mi cu ram harsa, Covid 19 nat test nak bungrua harsanak hmun pawl ah a ṭangkai zet ding. Nat kaaitu pawl cu uico in an rim a thei dingih a ṭuldan vekin ṭuanvo neitu pawl in hmalaknak an nei thei lohli ding” tiah Professor cun a sim hrih.\nAsinan tui` an zirmi cu ṭihnung nawn lomi, minung par ih kaai thei lo dingih rem cia mi nathrik hmang in an zir mi a si ih, atak ih hmansuah thei dingin Covid 19 nathrik nung mi hmang in zirnak an nei lai ding.\nCuhleiah, Ui fim pawl cu Covid 19 nat neitu le nat dang neitu rim thleidang thiam ding khalin an zirhtum a si.\n← Kum 82 Pitar in Vom ka thongpet a ti +VIDEO\nCoronavirus nei ka duh ti`n rak Au Ṭheutu Doja Cat in nathrik a kaai →\nSaFe keunak ihsin suak mi Virus ruangah Minung 7 thi, Mipum 60 damlo\nChamphai ramṭhen ah Pathian hnaṭuan siding zumummi ih Ruhro an sar\nHlon ṭul dingmi Covid 19 Vaccine cu Lamziintluan ah an Dawt ciamco


A Kumkhua in A Kilhim - Chinland Today Media\nNovember 12, 2012 3:04 am·0 comments\nBible Siar Ding: 1 Peter 1:1-5\nNi netabik ih langter dingah atu ih ret ciami rundamnak cu zumnak thawngin Pathian huham ih kilvenmi nanmah ih co ding ro a si.\nKan rundamnak (salvation) hi kan hlohter (lose) thei maw? Mi tthenkhat pawl cun kan hlohter thei ti’n a ruattu an um.\nKan rundamnak cu kanmai’ hlawh (earn) theimi a si ahcun, cumi thlun in kan hlohter thei ve ko ding. Sihmansehla, rundamnak ngah dingah kanmah lam ih tuah theimi zianghman a um lo ih kan hlawh theimi khal a si fawn lo, cuti’n asile ziangti’n so kan hlohter thei ding? Pathian ih zaangfahnak (grace) cun kumkhua nunnak co dingin in rundam (save) ih hlo thei nawn lo dingin khal Amai’ sungah in kilhim (keep) a si.\nHih rundamnak hnget (assurance of salvation) thutak hin mah duh poh ih sual tuah theinak khuan license in pe lo. Tirhthlah Paul in, “Asile ziangti’n so kan ti ding? Pathian ih zaangfahnak karh sinsin seh tiah sual kan tuah vingvo hrih ding maw? Tuah sinsin hlah! Sualnak ah kan thi zo ih ziangti’n so a sungah kan um thei nawn ding?” tiah a ti (Rom 6:1, 2).\nKannih zumtu pawl hi Pathian thawn atak ih pehzom awknak kan nei ngaingai a si ahcun sualnak sungah lut tahrat in sualnak tuah duhnak thinlung khal kan nei nawn lo ding. Amah in kan thinlung cu a thlengh thluh ih kan thlarau nun in kilhimtu Pathian Amah lungawiter ding lawng hi kan saduhthah le hiarmi a si thlang ding.\nPathian cu atu ih kan leitlun tisa nunnak kilhimtu lawng a si lo, Amah sungih kan neihmi rundamnak cu Amah thawn kumkhua kan um tlang lai hlan lo a kilhim a si.\nVancung ih um kan Pa, Nangmah thawn kan pehzom awknak in kilhim sak ruangah ka lungawi. In kilhimnak cu sual tuah duhnak license ah hmang lo dingin I bawm hram awla; cumi ai ah catbaang loin Nangmah lungawiter theitu in siter hram aw.\nPathian thawn kan pehzom awknak cu laksawng vekin ziangti’n ka cosang thok thei ding? Tuni ah Pathian in A kilhimnak cu ziangti vekin hmu dingah in duhsak?